Яуым-төшөмһөҙ йылы көндәр урынлашыу менән ауыл хужалығы предприятиелары эшсәндәре һәм фермерҙар сәсеү эштәренә төштө. Районда яҙғы культуралар 8038 гектарҙа сәселгән. Был планлаштырылған күләмдең 38,6 процентын тәшкил итә. Тәүгеләрҙән булып сәсеүгә “Ленинский”, “Батыр”, “Аҡтау” йәмғиәттәре төштө.\nСәсеү комплексы менән “Кировец” тракторы механизаторы Дмитрий Петкин (һулда) һәм орлоҡ ташыусы “Урал”\nводителе Ринат Бәҙретдинов борсаҡ сәсеү эштәрендә.\n“Аҡтау” йәмғиәте директоры Илдар Ниғәмәтйәновтың әйтеүенсә, хужалыҡта 4000 гектарҙа яҙғы культуралар, шул иҫәптән 3530 гектар иген һәм ҡуҙаҡлы иген культуралары: 907 гектар бойҙай, 580 гектар арпа, 243 гектар һоло, 811 гектар ҡарабойҙай, 774 гектар борсаҡ, 212 гектар кәрешкә, 470 гектар ерҙә гәрсис сәсеү планлаштырылған.\nСәсеү эштәренә 12 берәмек техника: сәсеү комплекстары менән 2 “Кировец” тракторы, Т-150, К-700, ДТ тракторҙары, тағылмаһы менән 4 КамАЗ йәлеп ителгән. Бынан тыш, баҫыуҙарға ашлама индереү өсөн “Урал” манипуляторы һәм “Рубин” һиптергесе эшләй.\n– Бөгөн егермеләгән хужалыҡ эшсәне борсаҡ һәм гәрсис сәсә, – ти Илдар Сәғит улы. – Һауа торошо матур тора, ямғырҙар башланмаҫ элек күберәк эшләп ҡалырға тырышабыҙ.\n13 майға ҡарата хужалыҡта яҙғы сәсеүҙең 53 проценты башҡарылған. Бер юлы ағыулау эштәре лә алып барыла – планлаштырылғандың 69 проценты үтәлгән. Күп йыллыҡ үләндәрҙе һәм ужым культураларын тырматыуҙы тамамлағандар.\nЯҙғы баҫыу эштәренә йомғаҡ яһау, хеҙмәткә яуаплы мөнәсәбәтте пропагандалау, эштең һөҙөмтәлелеген күтәреү, ауыл хужалығы тармағы һөнәрҙәренең абруйын арттырыу маҡсатында Мәсетле районы хакимиәте ҡарары менән сәсеү комплекстары, агрегаттары операторҙары һәм механизаторҙар араһында 2019 йылғы яҙғы баҫыу эштәре буйынса район конкурсы иғлан ителгән.\nКонкурс комиссияһы составы раҫлан-ған. Улар еңеүселәрҙе сәсеүлек майҙандары, һөрөлгән һәм тырматылған май-ҙандарҙың дөйөм күләменән сығып билдәләйәсәк.\n1 майҙан башлап сәсеү тамамланғансы һәр 10 календарь көн һайын йомғаҡ эшләп барыласаҡ. Улар нигеҙендә район Һабантуй байрамында һуңғы йомғаҡ яһаласаҡ.


Тыуған еренән көс ала\n12 Октябрь , 10:10\n11 октябрҙә яратҡан ир, яҡшы атай, хәстәрлекле ул, оҫта етәксе, изге күңелле һәм оло йөрәкле Рәфис Носратуллин 50 йәшлек юбилейын билдәләй.\nҺәр кеше үҙ яҙмышын үҙе һайлай. Кемдер бәхетен ҡалала эҙләй, бәғзеләре уны юллап ер сигенә китә, ә кемдер тыуған ерендә ҡалып, үҙ еренең ысын хужаһы булып, тырыш хеҙмәте менән уның байлығын арттыра. Беҙҙең юбиляр ҙа ғүмерен тыуған еренә бағышлағандар рәтенә инә.\nРәфис Ғанус улы Абдулла ауылында тыуып үҫкән. Ата-әсәһенән эшкә, тыуған илен хөрмәт итергә өйрәнгән йәш үҫмер ере өсөн хеҙмәт итеүҙең уның тәғәйенләнеше икәнен аңлай. 1990 йылда “Почет билдәһе” орденлы Көнгөр автотранспорт техникумын тамамлағас, хеҙмәт юлын “Әй” совхозының дүртенсе бүлегендә башлай. Совет Армияһы сафында хеҙмәт итеп ҡайтҡандан һуң ауыл хужалығы предприятиеларында эшләй.\nУн йыл элек, конкурс үткәндән һуң, Рәфис Ғанус улы Абдулла ауыл биләмәһе башлығы итеп тәғәйенләнә. Ул ауыл биләмәһе, ауылы, халҡы өсөн янып йәшәй һәм ауылдарҙың үҫеше өсөн бар көсөн һала. Был эшендә уға ышанған, һәр тырышлығын хуплаған ауылдаштары ярҙам итә. Ауыл халҡының һәр ойошторолған өмәлә әүҙем ҡатнашыуҙары быны асыҡ дәлилләй.\nЮбиляр оҫта етәксе генә түгел, яҡшы ғаилә башлығы ла. Тормош иптәше Лилиә Нәбип ҡыҙы менән барыһына ла өлгө булырға тырышып, дүрт бала тәрбиәләйҙәр. Өлкән ҡыҙҙары Башҡорт дәүләт университетын тамамлай: Ләйсән бөгөн Төркиәлә йәшәй һәм эшләй, Рәзилә – Ҡазанда. Энже ун беренсе класта уҡый. Әмир – биштә. Улар яҡшы уҡый, ижади һәм спорт түңәрәктәренә йөрөй.\nНосратуллиндар ғаиләһе – өлгөлө йорт хужалары. Уларҙың ярҙамсы хужалыҡтары һоҡланыу хистәре тыуҙыра: ғаилә күп мал тота, ҡош-ҡорт ҡарай, ер эшкәртә, умарта тота.\nБына шулай тыуған еренә йәм өҫтәп, хеҙмәттән тәм табып, ауылының тотҡаһы булып ғүмер итә юбиляр.\nҠәҙерле улым һәм яратҡан ирем, атайыбыҙ, туғаныбыҙ РӘФИС ҒАНУС улы НОСРАТУЛЛИНды матур юбилейы менән ҡотлайбыҙ. Уға ныҡлы һаулыҡ, яҡшы кәйеф, уңышлы, тормошсан идеялар, ауыл биләмәһенең сәскә атыуы һәм үҫеше эшендә уңыштар, ғаилә именлеге, бәхет һәм бөтмәҫ шатлыҡтар теләйбеҙ. Һин беҙҙең өсөн өлгө, терәк һәм таяныс. Беҙ һинең менән ғорурланабыҙ!\nИң изге теләктәр менән әсәһе, ҡатыны, балалары, туғандары.


Еләк – баҡса батшабикәһе\nБаҡса еләге – бик наҙлы үҫемлек. Саҡ ҡына берәй нәмә оҡшамаһа, ауырыуға һабышып, беҙҙе татлы емешһеҙ ҡалдыра ла ҡуя. Шуға иртә яҙҙан баҡса батшабикәһенә иғтибарлы булырға кәрәк. Тәү сиратта еләктең һәйбәт сортын һайлағыҙ, агротехника тураһында онотмағы. Быларҙан тыш, еләккә һауа торошо ҙур йоғонто яһай. Тап һауа торошоноң ҡапыл үҙгәреүе, һыуыҡтар һәм ямғыр ауырыуҙар барлыҡҡа килеүенә сәбәпсе булып тора ла инде.\nБыл ауырыу бәшмәклеләр төрөнә ҡарай. Айырыуса еләк бешкән осорҙа барлыҡҡа килә. Ваҡытында уны туҡтатмаһаң, бөтөн еләклеккә күсеүе ихтимал. Ямғырлы йылдарҙа йыш барлыҡҡа килә. Үҫемлектә һоро таптар барлыҡҡа килһә, тимәк, еләклек ауырыуға дусар булған. Ошо ваҡытта уҡ уның менән көрәшә башларға кәрәк. Ҡыҙғанысҡа ҡаршы, ауырыу ерҙә һаҡланып ҡалыуы ихтимал, серегән еләк һәм япраҡтарҙы шунда уҡ өҙөп алығыҙ.\nАуырыу менән көрәшеү саралары\nБыл ауырыуға дусар булмаған сорттар алырға кәрәк. Мәҫәлән, Берегиня, Надежда, Тарда һ.б.\nАуырыу еләктәрҙе шунда уҡ өҙөп алыу,\nВаҡытында сүп үләндәрен утау,\nЕләк бешә башлар алдынан рәттәр араһына торф, һалам һалып сығырға,\nИртә яҙҙан бордос ҡатнашмаһы менән эшкәртеү,\nЕләк сәскә атыр алдынан һәм уңышты йыйып алғандан һуң фунгицидтар менән эшкәртеү. Мәҫәлән, Споробактерин.\nАлирин – Б, Агролекарь, Прогноз, Чистофлор кеүек дарыуҙар был бәләнән һәйбәт ҡотҡарыр.\nБыл ауырыуҙы ла бәшмәклеләр булдыра. Тәү сиратта еләктең япраҡтары зарарлана. Уларҙа 2 – 3 миллиметрлыҡ зарарлы нөҡтәләр барлыҡҡа килә. Ямғырлы көндәрҙә улар айырыуса көсәйә. Ғәҙәттә был ауырыу бер барлыҡҡа килһә, йыл да ҡабатланып тора.\nИҫкәтеү саралары шул уҡ. Бынан тыш ун литр һыуға 200 грамм һабын һәм еҙ купросы ҡушып эшкәртеү.


“Газпром” компанияһы менән 300 миллиард ҙумлыҡ проектты тормошҡа ашырыу юлдары тикшерелә - GTRK.TV — Новости Уфы и РБ\nБашҡортостан нефть һәм газ тармағын үҫтереү буйынса үҙ алдына ҙур маҡсатта ҡуя. “Газпромнефтехим Салауат” һәм уның янында урынлашҡан башҡа предприятиелар нигеҙендә нефть һәм газ химияһы кластерын ойоштороу ҡарала. “Газпром” компанияһы менән 300 миллиард ҙумлыҡ проектты тормошҡа ашырыу юлдары тикшерелә. / Был турала Республика етәксеһе Радий Хәбиров Рәсәй нефть һәм гах химияһы форумында белдерҙе. Форумға Рәсәй һәм сит илдәрҙән 300-ҙән ашыу компания килде. Был уҙған йылдар менән сағыштырғанда күпкә күберәк. Форум Башҡортостанда 27-се тапҡыр уҙғарыла. Ошо арауыҡ эсендә бихисап килешеүҙәргә ҡул ҡуйылды һәм файҙалы проекттар тормошҡа ашырылды.


Пекин операһы — Башҡорт Википедияһы\nПекин операһы актёры\nПекин операһы — традицион ҡытай операһының бер төрө.\nXVIII быуат аҙағында барлыҡҡа килә һәм XIX быуат уртаһына тулыһынса эшләнеп бөтә һәм танылыу ала. Музыка, вокал, пантомима, бейеү һәм акробатиканан тора. 1790 йылда Пекинға император Цяньлундың 80 йәше уңайынан ойошторолған тантанаға Аньхой провинцияһынан дүрт опера труппаһы килә. Уларҙың уйыны императорға шул тиклем ныҡ оҡшай, ул хатта артистарҙың барыһына ла бөтөнләйгә баш ҡалала ҡалырға һәм бында театрҙы үҫтерергә тәҡдим итә. Төп труппалар Пекинда һәм илдең төньяғында — Тяньцзинда, көньяғында иһә Шанхайҙа эшләй. Пекин операһы Тайвандә лә бар. Пекин операһы тураһындағы иң билдәле фильм — «Хуш, минең кәнизәгем» (режиссёр Чэнь Кайгэ).\n2 Пекин операһы персонаждары\n3 Пекин операһы костюмдары\n4 Пекин операһы оркестры\n5 Пекин операһы тарихы\nГрим[үҙгәртергә | вики-тексты үҙгәртергә]\nПекин операһында ирҙәр ролдәре өсөн гримдың айырым төрҙәре ҡулланыла. Тормошсанлыҡ һәм шартлылыҡты яраштырып, геройҙың күңел торошонан, холоҡ-ҡылығынан, фекерҙәренән һәм хис-тойғоларынан, шулай уҡ тышҡы ҡиәфәтенән һәм гражданлыҡ хәленән сығып, рәссам гримёрҙар быларҙың бөтәһен иң типик һыҙаттарҙа дөйөмләштерә һәм ошоға ярашлы гримдың төрлө өлгөләрен ижад итә, персонаждың холоҡ-фиғелен һүрәтләү өсөн төҫтәрҙе лә файҙалана. Гримдағы ҡыҙыл төҫ, әйтәйек, — тоғролоҡ һәм намыҫлылыҡ төҫө, ҡара — тура һүҙлелек һәм ҡыйыулыҡ, зәңгәр һәм йәшел — батырлыҡ һәм тәүәккәллек, һары һәм тоноҡ аҡ — аяуһыҙлыҡ һәм хәйләкәрлек; алтынһыу менән көмөшһыу төҫтәр мифик геройҙар өсөн файҙаланыла.\nПекин операһы персонаждары[үҙгәртергә | вики-тексты үҙгәртергә]\n«Дань» ролендәге актёрҙар\nПекин операһы персонаждары — 4 төп төргә, үҙ сиратында, һәр төр сәхнә ролдәренә бүленә.\n«Шэн» роле — ир-ат роле. Социаль хәлгә һәм йәшкә ҡарап, «шэн» роле «лаошен» — ҡарттар, һаҡаллы өлкән кешеләр һәм «сяошен» — егеттәр, үҫмерҙәр категориялары персонаждарына бүленә.\n«Дань» роле — ҡатын-ҡыҙ роле, улар араһында йәш ҡатын-ҡыҙҙар һәм урта йәштәрҙәге ҡатындар персонаждары бар. «Дань» роленә түбәндәгеләр инә: «циньи», йәғни тыныс, тотанаҡлы ҡатын-ҡыҙҙар, «хуадань» — эскерһеҙ, ҡыйыу ҡыҙҙар һәм «Хәҙерге заманда», йәғни төп героинялар.\n«Цзин» роле — ирҙәр роле, асыҡ, ҡыйыу холоҡло персонаждар.\n«Мо» роле — икенсе пландағы роль, «лаошен» роленә яҡыныраҡ; йәше буйынса «мо» персонажы «лаошен» персонажынан өлкәнерәк булырға тейеш. Ғәҙәттә «мо» персонажы Пекин операһында йәмғиәттең түбәнге ҡатламдарынан сыҡҡан нәҫел-ырыуһыҙ тинтәгерәк ҡарт була.\n«Чоу» роленә һәйбәт күңелле, кәмитсел персонаждар йә хәйләкәр, мәкерле, ләкин алйот яуыздар инә. Бындай ролдәрҙе ҡатын-ҡыҙҙар ҙа, ир-ат та башҡара ала, Пекин операһында улар шулай уҡ түбән ҡатламдар кешеләрен һүрәтләү өсөн хеҙмәт итә.\nПекин операһы костюмдары[үҙгәртергә | вики-тексты үҙгәртергә]\nҺәр амплуаға билдәле төрҙәге костюм тәғәйенләнә.\nПекин операһы оркестры[үҙгәртергә | вики-тексты үҙгәртергә]\nПекин операһы оркестры ике өлөштән тора: ҡыллы һәм тынлы музыка ҡоралдарынан торған вэньчан (ҡыт. 文场 — граждандар күренеше) һәм һуҡма музыка ҡоралдарынан торған учан (ҡыт. 武场 — хәрби күренеш).\nПекин операһы тарихы[үҙгәртергә | вики-тексты үҙгәртергә]\nПекин операһы «Көнсығыш операһы» тип йөрөтөлә. Ул Ҡытайҙың ҡиммәтле милли мираҫы булып тора һәм үҙ аллы театр жанры булараҡ Пекинда яралып, Пекинда үҫкәнгә шулай тип атала. Пекин операһы инде 200 йылдан ашыу йәшәй. Тамырҙары XVIII быуатҡа барып тоташа, ул бер нисә боронғо музыкаль драма төрөнән, айырыуса Аньхой провинцияһының урындағы музыка драмаларынан башланғыс алған. 1790 йылда Аньхой театр труппаһының Пекинда император юбилейындағы уңышлы сығышы Аньхойҙың башҡа труппаларын да Пекинға килергә дәртләндерә.\nЯйлап, ХIХ быуаттың аҙағында — ХХ быуаттың башында художестволы театр элементтары алмашыу һөҙөмтәһендә «Цзинцзюй» жанры — Пекин операһының үҙе барлыҡҡа килә. Ҡытай милли театрының иң яҡшы традицияларын үҙләштергән Пекин операһы художество йәһәтенән урындағы башҡа театр жанрҙарынан өҫкә күтәрелә һәм айырым урын биләй. Пекиндың сәйәси һәм мәҙәни йоғонтоһоноң үҫеүе Пекин операһының бөтә илгә таралыуына этәргес бирә. Боронғо ҡытай театрының бөтә үҙлеген туплаған был жанр дөйөм милли танылыу таба. Пекин операһы — ул ҡатнаш башҡарыу сәнғәте, сөнки унда хәрәкәт, акробатика, ым-ишара һәм мимика ла ҡатнаша. Пекин операһында грим айырым бер сәнғәт булып тора. Персонаждың холоҡ-фиғелен грим үҙенсәлектәренән айырып була. Мәҫәлән, ҡыҙыл төҫ тоғролоҡ һәм намыҫлылыҡ билдәһе булһа, миләүшә төҫө ҡыйыулыҡ, тәүәккәллекте аңлата, ә аҡ төҫ енәйәтсене фашлай! Һары иһә аяуһыҙлыҡ һәм ялған төҫө булып тора. XVIII быуат аҙағы Пекин операһының тулыһынса сәскә атыу осоро булып иҫәпләнә. Ул заманда Пекин операһы халыҡта ғына түгел, император һарайында ла бик популяр була. Император һарайы ағзалары һәм йәмғиәттең юғары ҡатлам аҡһөйәктәре Пекин операһы спектаклдәрен ҡарарға ярата. Һарайҙа артистарға бик шәп шарттар тыуҙырыла, улар костюмдар, грим, сәхнә декорациялары менән тәьмин ителә.\nХХ быуаттың 20-40-сы йылдарында Пекин операһының икенсе сәскә атыу осоро була. Был осорҙа Пекин операһының төрлө мәктәптәре барлыҡҡа килә. Мэй (Мэй Ланьфан — 1894—1961 йылдар), Шан (Шан Сяоюнь — 1900—1975 йылдар), Чэн (Чэн Яньцю — 1904—1958 йылдар) һәм Сюнь (Сюнь Хуэйшэн — 1900—1968 йылдар) мәктәптәре иң билдәлеләре була. Һәр береһендә танылыу яулаған артистар төркөмө була, улар Ҡытайҙың Шанхай һәм Пекин кеүек ҙур ҡалаларындағы сәхнәләрҙә уйнай. Мэй Ланьфан беренсе булып Пекин операһын бөтә донъяға таныта. 1919 йылда ул Японияла гастролдә була, шулай итеп, Пекин операһы сәнғәте тәүге тапҡыр сит илдә күрһәтелә. 1930 йылда АҠШ-ҡа саҡырыу алған Мэй Ланьфан Америкаға китә. Ундағы сәхнәлә ярты йыл буйы сығыш яһай, ябай американдар ҙа, сәнғәт һәм фән эшмәкәрҙәре лә уны яратып ҡабул итә. 1935 йылда ул Советтар Союзында сығыш яһай. Артист Пекин операһы спектаклдәрендә ҡатын-ҡыҙ ролдәрен оҫта башҡарыуы менән дан ала һәм ҡытай театрының боронғо формаларын хәҙергегә яҡынайта.\nРеформалар һәм асыҡлыҡ йылдарында Пекин операһы сәнғәте яңы үҫеш ала. Ҡытай сәнғәтенең баһалап бөткөһөҙ ҡаҙанышы булараҡ, Пекин операһы Ҡытай хөкүмәте яғынан ҙур ярҙам һәм таяныс таба. Хәҙер Пекиндағы «Чанъань» Ҙур театрында йыл әйләнәһенә Пекин операһы спектаклдәре бара. Ә Пекин операһын һөйөүселәр конкурсы бөтә донъянан уны яратыусыларҙы театрлаштырылған тамашалары менән ылыҡтыра. Бынан тыш, Пекин операһы Ҡытайҙың башҡа илдәр менән мәҙәни алмашыуҙарында мөһим роль уйнай.\n↑ Сюй Чэнбэй Пекинская опера = 中国京剧俄 / пер. Сан Хуа, Хэ Жу — Межконтинентальное издательство Китая, 2003. — Б. 60—62. — 138 б. — (Духовная культура Китая). — ISBN 9787508503387.\n"Пекинская опера театры" гастролдәре Мәскәүҙә, 90-се йылдарҙа (видео) 2014 йылдың 30 август көнөндә архивланған.\nhttps://ba.wikipedia.org/w/index.php?title=Пекин_операһы&oldid=1056220 ҡабул ителгән\nБыл бит һуңғы тапҡыр 02:30 11 август 2021 үҙгәртелгән.


Башҡортостандың Мишкә районында Бөрө йылғаһында гидроузел төҙөү буйынса эштәрҙең беренсе этабы тамамланған\n4 Октябрь 2010, 10:30\nБашҡортостандың Мишкә районында Бөрө йылғаһында гидроузел төҙөлөшө буйынса эштәр алып барыла. Проекттың дөйөм хаҡы – 80 млн. һум. 1930-1950 йылдарҙа был урында һыу һаҡлағыс булып, унда ике электростанция эшләгән. Гидроузелды тергеҙеүгә өҫтәмә ресурстар, шул иҫәптән федераль бюджеттан средстволар талап ителәсәк.\n«Мин был эшкә гидроузел төҙөлөшөнә федераль бюджетан субвенциялар, субсидиялар йәлеп итеү өсөн ҡушыласаҡмын», — тине Башҡортостан Президенты Рөстәм Хәмитов 2 октябрҙә Мишкә районына визиты барышында.\nБөрө йылғаһында гидроузел төҙөү эргә-тирәләге тораҡ пункттарҙы һыу менән тәьмин итеү проблемаһын хәл итәсәк. Бынан тыш, бында 400 киловатт ҡеүәттәге бәләкәй ГЭС-ты сафҡа индереү һәм әүҙем ял өсөн инфраструктура булдырыу планлаштырыла. Һыуһаҡлағыстың планлаштырылған күләме — 1,5 млн. кубометр.\nТеги:бр президенты сәфәрҙәре


Ғәҙәттән тыш хәлдәр министрлығында тәбиғәттә шашлыҡ ҡыҙҙырыу ҡағиҙәләре һәм янғынға юл ҡуймау тураһында һөйләнеләр // Йәмғиәт | новости башинформ.рф\n11:03, 29 апреля 2021 Йәмғиәт\nҒәҙәттән тыш хәлдәр министрлығында тәбиғәттә шашлыҡ ҡыҙҙырыу ҡағиҙәләре һәм янғынға юл ҡуймау тураһында һөйләнеләр Фото: Ксения Калинина\nТашҡынға бәйле хәл буйынса брифингта Башҡортостан Республикаһы буйынса ғәҙәттән тыш хәлдәр министрының беренсе урынбаҫары Эдуард Иҙрисов май байрамдарында шашлыҡ әҙерләгәндә янғын хәүефен кәметеү хаҡында һөйләне.\nЭдуард Иҙрисов һүҙҙәренсә, мангалды яҡындағы биналарҙан һәм ҡоролмаларҙан – биш метр, ҡатнаш урмандан – 30 метр, ылыҫлы урмандан 100 метр алыҫлыҡта ҡуйырға кәрәк.\nМангалдың япраҡтар һәм ҡоро үлән янында тормауы мөһим. Шул уҡ ваҡытта ҡул аҫтында янғын һүндереү саралары, мәҫәлән, һыу булырға тейеш.\n«Янғынға юл ҡуймау өсөн ағас күмерен файҙаланыу хәүефһеҙерәк. Ут тоҡандырыу өсөн махсус шыйыҡса файҙаланабыҙ, ҡоро үләнгә ҡабынмаһын өсөн аҙ ғына миҡдарҙа. Янып ятҡан усаҡҡа шыйыҡса һибергә ярамай», — тине Иҙрисов.\nШашлыҡ бешергәндән һуң күмергә күп итеп һыу һибергә кәрәк. Ут менән эш иткәндә хәүефһеҙлек сараларын үтәргә тәҡдим ителә, тип белдерҙеләр Ғәҙәттән тыш хәлдәр министрлығында.\nБынан алда «Башинформ» республикала ҡоро үләндең яныуы сәбәпле тәүлек эсендә 17 янғын теркәлеүе тураһында хәбәр иткәйне.


Дуэттарҙан торған тамаша! » "Йәшлек" гәзите\nГазета "Йәшлек" » Яңылыҡтар таҫмаһы » Дуэттарҙан торған тамаша!\nДуэттарҙан торған тамаша!\nБер-береһе өсөн яратылған сәхнә парҙары була: йырҙары хистәргә тулы, үҙҙәре лә бар күңелен биреп, ошо йыр эсендә “йәшәй”, ярата, һағына, ғазаплана. Шуға ла уларҙы тамашасы айырыуса ярата, яҡын күрә. Тик был йырсыларҙы һис кенә лә ғаилә парҙары менән бутарға ярамай.\nБашҡорт эстрадаһының иң тәүге “мега” популяр пары тип [id89305341Резеда Әминева] менән Фәрүәз Урманшинды атарға булыр ине. Улар 15 йыл буйы бергә ижад итә, концерттарҙа сығыш яһай. Тәүге осорҙа ниндәй генә имеш-мимеш сыҡманы, хатта йырсыларҙы “өйләндереп” ҡуйыусылар ҙа табылды. Әммә был ике йырсы ғәйбәттәрҙән өҫтөн булып, һәр береһе үҙ ғаиләһенә тоғро ҡалып, бөгөн дә бергә ижад итә. “Яңғыҙҙарҙы кемдәр яратыр?”, “Ете яттар инек”, “Мәңгегә яраттым”, “Донъя матур” кеүек бик күп йырҙы улар тамашасы хөкөмөнә бергәләп сығарҙы һәм хитҡа әйләндерҙе. Уларҙың популярлығын күреп белгән бик күп йырсы яңы сәхнә пары булып халыҡ алдына сығырға батырсылыҡ итте, тип әйтһәк, һис кенә лә арттырыу булмаҫ.\n4 февралдә баш ҡаланың Йәштәр мәҙәниәт һарайында тәүге тапҡыр дуэт-шоу тәҡдим ителә. Унда алдан яҙып үткән йырсылар – Башҡортостандың атҡаҙанған артистары Резеда Әминева менән Фәрүәз Урманшин ҡатнаша. Шулай уҡ киң билдәлелек яулаған сәхнә парҙары – Флера Шәрипова менән Ирек Ғәлимов, Венера Юлгилдина менән Сәйет Билалов, Фәриҙә Ғаззалова менән Филүс Ҡасимовты ла тыңлау мөмкинлеге буласаҡ. Тағы ла бер серҙе сисәбеҙ: концертта йәш йырсы, Өфө сәнғәт училищеһы студенты Лев Ҡолошев та үҙенә пар һайлаясаҡ! Бындай ваҡиғанан ситтә ҡалмайыҡ!\nПроект авторы – Ғәлинур Юламанов.\nКиске сәғәт 7-лә башланған концертҡа рәхим итегеҙ!\nСығыу ваҡыты 2-02-2018, 11:06 | Ҡаранылар: 133\nМөхәббәткә дан йырлап\n“Йырҙар менән ял итәйек”


Стихи Мустая Карима | Наши Стихи. ru\nNot Russian me But I live in Russia And Russia’s rivers Gave me strength. I grew as oak-tree on the mountains And now I’m free I know and…\nАғиҙелдә аҡ пароход… 1946 По Белой белый пароход… (Перевод на русский язык) С моей любимой уплывает По Белой белый пароход. Он сердце больно разрезает, А не волну вечерних…\nАҡ ҡайынды ҡосоп илай Мәрйәм. Күҙ йәштәре тама аҡ туҙға. Ниҙәр булды икән, ниҙәр генә Ун етеһе тулған был ҡыҙға? Һут ҡайнаша, урғып һут ҡайнаша Үҫеп буйға еткән…\nҺәйкәл тора. Имеш, һөйләйҙәр, Был — билдәһеҙ һалдат һәйкәле. Билдәһеҙме ошо баҡыр кеше? Билдәһеҙме, хәтер, әйт әле?! 1965 Неизвестный солдат (Перевод на русский язык) Памятник поставлен, говорят, Этот…\nБыйылғы көҙ шундай сыуаҡ килде. Ерҙең өҫтө — йәшел бер тамаша. Гөлйемештәр ҡабат сәскә атты. Сәскәһенә ҡарап, күҙ ҡамаша. Эй, һоҡландыҡ, шашып, хайран ҡалдыҡ Тәбиғәттең сикһеҙ ҡөҙрәтенә. Мин,…\nI Ниндәй мең йыл хәҙер урамда? — Бер мәл шағир шулай һораған. Тимәк, әле ул саҡ Ваҡыт булған, Тимәк, ерҙе ҡояш ураған, Тимәк, елдәр үҙ яйына иҫкән, Ҡар-ямғырҙар…\nТуҡмаҡ саҡлы ғына бер кәүҙә Мыш-мыш килеп ята биләүҙә….Муйыл сәскә атҡан эркелеп, Күктә йәш ай тора бер телем. Шул сәскә һәм айҙан кесе һин, Тыуҙың икән — инде…\nИҫке һүҙҙәр иҫкермәһен өсөн — Ҡабатларға кәрәк. Йырҙан йырға күсһен өс бөйөк зат — «Ватан», «Һөйөү», «Икмәк». Ҡорал алһам йәки йыр сығарһам, Йәки иген икһәм, Ғүмер баҡый хеҙмәтсегеҙ…\nЙылғалар төнөн һөйләшә, Болот тауҙарға ҡунғас; Йөрәктәр төнөн серләшә, Аяҡ тауышы тынғас.Ниңә шулай? Бит йылғалар Көндөҙ ҙә аҡмай тормай, Төнөн серләшкән йөрәктәр Көндөҙ ҙә ҡаҡмай тормай.Таң һыҙыла. Ә…\nКешеләргә яман төштәр керә… Имеш, ерҙе атом уртәгән, Океандарҙы быуға әйләндергән, Тауҙарҙы саң итеп күтәргән. Кешеләргә яман төштәр керә… Хаким булған, имеш, диуана, Ә ғалимдар, диуананы хуплап; «Аҡыл…\nПесня красных воинов\nЛенинизм — мой маяк


Республикала «Шыршы-2019» операцияһы бара\nБашҡортостанда йәшәүселәр ылыҫлы ағастарҙы рөхсәтһеҙ ҡырҡыу тураһында хәбәр итә ала. Бөгөндән республика биләмәһендә «Шыршы-2019» оператив-иҫкәртеү операцияһы башлана. Урмандарҙа законһыҙ эшмәкәрлек алып барыу хаҡында мәғлүмәтте 8 (347) 218-14-14 телефоны буйынса Урман хужалығы министрлығының диспетчер хеҙмәтенә ебәрергә мөмкин.\nЯңы йыл байрамдары алдынан Башҡортостандың Урман хужалығы министрлығы һәм ведомство ҡарамағындағы учреждениелар ылыҫлы ағастарҙы ҡырҡыуға контролде көсәйтә, тип билдәләй ведомствоның матбуғат хеҙмәте.\n«Операция барышында Башҡортостан Республикаһының Урман хужалығы министрлығы инспекторҙары эске эштәр, Үҙйөрөшлө машиналар һәм башҡа төр техника торошон техник яҡтан күҙәтеү инспекцияһы хеҙмәткәрҙәре менән берлектә йәш ылыҫлы ағастарҙы рөхсәтһеҙ киҫеүгә юл ҡуймау өсөн урмандарҙы, шыршы ташыған транспортты тикшерә. Һалым хеҙмәте хеҙмәткәрҙәре менән бергә законһыҙ әҙерләнгән яңы йыл шыршыларын һатыуға юл ҡуймау маҡсатында уларҙы һатҡан урындарҙа рейдар үткәреү күҙаллана», — тип хәбәр итә ведомствоның матбуғат хеҙмәте.\nУрман хужалығы министрлығы мәғлүмәттәре буйынса, ғәмәлдәге ҡануниәткә ярашлы, урман фондына килтерелгән зыян өсөн административ һәм енәйәт яуаплылығы ҡаралған.\nГраждандарға — 3-4 мең, вазифалы кешеләргә — 20-40 мең, юридик берәмектәргә 200-300 мең һум административ штраф янай.\nШтрафтан тыш, браконьер урман фондына килтергән зыянды ҡапларға тейеш. Әгәр зыяндың суммаһы биш мең һум һәм унан күберәк икән, «Урман үҫентеләрен законһыҙ ҡырҡыу» статьяһы буйынса енәйәт яуаплылығына тарттырылыуы ихтимал. Ошо статья буйынса максималь яза – алты йылға тиклем иректән мәхрүм итеү.\nӘгәр законһыҙ ҡырҡҡан саҡта механизмдар, автомототранспорт, үҙйөрөшлө машина һәм башҡа техника файҙаланылһа, административ штрафтың күләме арта, ә файҙаланылған эш ҡоралдары һәм киҫелгән ағастар конфискациялана.


Алименты Адвокат: һеҙҙең табыусы - Франция онлайн юристар!\nАлименты Адвокат: һеҙҙең табыусы\nБыл, беҙ хәҙер ҡарарға була\nАлименты күп мәсьәлә суд тикшереү предметы булып тораТип һанала, ҡырҡтан ашыу алименты бөтмәйенсә тулы күләмдә түгел. Ғаилә Адвокат булараҡ ҡатнашыу хоҡуғы ала бурыслы буйынса, кредитор булараҡ, үҙ хоҡуҡтарын яҡлау өсөн. Бына бөтә, тип, адвокат һәм алименты тураһында белергә кәрәк. Алименты, ҡағиҙә булараҡ, был сумма ата-әсә түләй, улар өсөн бала тәрбиәләү буйынса хеҙмәттәр юҡ. Ата-әсәһе уны мөмкинлек бирә, ул бала ҡарау буйынса хеҙмәттәр түгел, йөкмәткеһе белем биреү һәм бала үҙ өлөшө, уның ресурстарын ихтыяж ҙурлығы һәм балалар. Ваҡытының күп өлөшөн, алименты урынлаштырыу, ғаилә эштәре буйынса судья ата-әсә айырылышыу ваҡытында бүленеше йәки урын бар. Был процедура өсөн тип, адвокат хеҙмәте мотлаҡ һаналған.\nБының өсөн адвокатҡа йәки айырылышыу бүленеше булған, уларҙың ҡайһы берҙәре конфронтационный алименты мәсьәләләрҙе ҡарай.\nӘммә, алименты килә, процедура тыш хәлдәр һәм айырылышыу бүленеше, адвокатҡа мөрәжәғәт итергә кәрәк. Алименты өҫтәмә мәғлүмәт алыу өсөн, уның роле, уның шарттары һәм шарттары, паспорт « алименты ». Ҡағиҙә булараҡ, ата-әсәһенең бергә йәшәй, балалар һәм үҙеңде тоторға өйрәтеү, уртаҡ, улар йорт туйлаған. Алименты, шуға ла урынға эйә булғас, бала үҙ ата-әсәһе менән бер ҡыйыҡ аҫтында йәшәй башлайҙар. Алименты барлыҡҡа килеү мәсьәләһен, был ата-әсә бергә йәшәүҙән туҡтай. Өс хәлдә була, уларҙы өҙөп килтерергә мөмкин ата-әсәләр менән берлектә тормошҡа: - бүленеше (ата-әсәләргә ҡағыла ала, ирекле союзы, граждандар никах, өйләнешеү, pacsés, ылыҡтырылған) - кәүҙәләре бүлектәргә (кейәү һәм кәләштең ата-әсәләргә ҡағыла, уларҙы бергәләп тормошҡа туҡтатыла, әммә никах ҡала) - айырылышыу (ире ҡағыла, никахты өҙөү һәм уларҙы бүлеү тормошонда үҙе хәл итә алмай). Беренсе осраҡта (бүлә), суд процесында береһе лә юҡ, был яза улар бергә ғүмерен өҙә бара. Килешмәүсәнлек тураһында бала саҡта, ата-әсәһе, башҡа ғаиләһенә алырға теләгән ата-әсәләр яғынан алименты эштәре буйынса судья ебәрҙе. Икенсе һәм өсөнсө осраҡта (айырым йәшәй һәм айырылышыуҙы), айырылышыу процесында барлыҡҡа килеүгә йәки булған алименты бүленеше мәсьәләһе. Адвокат, адвокаттар йәки айырылышыу мәсьәләһен ҡарау өсөн алименты бүленеше була. Ике береһе алименты суммаһы үҙгәреүе теләүсе ата-әсә (шул иҫәптән бер-береһе өсөн ата-әсә хәл үҙгәрә). Ата-аналар, улар түләү алименты, алименты йәки ҡайтанан ташлана теләйем. Был хәл бөтә, адвокат хеҙмәте мотлаҡ һаналған. Тик уның ғаилә эштәре буйынса судья мөрәжәғәт итә ала. Таянып, атап әйткәндә, граждандар кодексы статьяларына 203, судья адвокат йәки иғәнә арттырырға ниәтләй истец алименты ала. Ата-әсә Адвокат мәнфәғәттәрен яҡлау өсөн бөтә тырышлыҡтарын күр-истец. Судья ҡарап билдәләнә.\nАдвокат хеҙмәте мотлаҡ һаналған\nАлименты « страховка иғәнәләре факультеты » ата-әсә. Атап әйткәндә, килем суммаһы алименты кимәленә бәйле шул, кем бысрата тейеш (беҙҙең һөйләшеү тураһында « бурыслылар »). Бурыслылыҡты аңлау һәм юрист консультацияһы алырға мөмкин. менән теләсә ҡайһы ваҡытта, ғаилә эштәре буйынса судья, әгәр уның финанс хәле насарая. алименты ҡайтанан була ала, әгәр ресурстары кәмей бурыслыһың (йәки ресурстары әгәр кешенең пенсияһы артасаҡ ала). Судьяға мөрәжәғәт итә ала, шулай уҡ бурыслылар, адвокаты аша, юҡҡа алименты. Шул Адвокат, алименты кем түләргә тейеш, шулай уҡ түләргә осраҡта мөмкин түгел. ҡыҫылмағыҙ, алдында яҡлап судья өсөн үҙ клиенттары. Процедура алдынан бөтә ғаилә эштәре буйынса судья, адвокат вәкиллегендә « бурыслы » үҙ клиенттарының мәнфәғәтен яҡлар булған. Һеҙ күберәк түгел алименты ала. Һеҙ ҙә бер өлөшөн генә ала. Алименты артҡан сумма телисез икән. Йәки, киреһенсә, кәметә һәм түләп бөтөрә алмаған йәки һеҙҙән хатта алименты теләр инем. Әгәр һеҙ был бер осраҡта, һеҙ ҡарарға тейеш юристары ғаилә хоҡуҡтары өлкәһендә ҡабул итеүгә яҙылған. Һеҙҙең әҙерләү, һеҙҙең эште адвокатһыҙ ҡарауҙы һәм яҡлау. Эштәр һуңынан ғаилә алдына баҫыу эштәре буйынса судья булды. Бик мөһим, тип һеҙҙең ситуация аныҡ аңлата аласыз, һеҙ шул иҫәптән финанс хәле. Изложение факт үҙе әҙерләй, бер нәмәне лә онотмай өсөн адвокат алдында. Был япраҡ һеҙҙең барлыҡ һорауҙар яҙылған ҡағыҙҙар. Был бик мөһим, ниһайәт, һеҙҙең бөтә кәрәкле документтар сиктәрендә réunissiez алименты, шул иҫәптән документтар, ресурстарҙы раҫлайбыҙ һәм һеҙ, һеҙҙең ғәйепләнә.\nҺеҙ килтергән бөтә документтар өсөн осрашыуҙарҙың тәүге көнө алдынан адвокат белә, һеҙ файлда ҡарай алаһығыҙ « алименты. Адвокат өсөн хаҡы менән бәйле һорау алименты бик үҙгәреүсән буласаҡ.\nҠулланыу хаҡ үҙгәреүенә ҡарап, билдәле адвокат, д осраҡта ҡараусы, йәки адвокат хеҙмәтенә түләү ваҡытын үткәреп пакеты һеҙ аласаһы һеҙ тәҡдим итә. Был сәғәт өсөн түләргә, уртаса 150 евро иҫәпләй. ваҡыт Йәғни һанлы пакет менән бәйле, сөнки ул эште һеҙ ҡыйынлыҡ менән яҡын (ҡайһы бер осраҡта бер нисә йөҙ мең евроға тиклем бик нисә швейцария). Jurifiable юридик консультациялар һәм ышаныслы һәм туранан-тура. Үлсәү өсөн адвокат табығыҙ, уларҙың һөйләмдә сағыштыра.


Президент институты беҙҙең республикала СССр Юғары Со веты тарафынан 1990 йылдың февралендә ҡабул ителде. Март айы нда халыҡ депутаттарының Өсөнсө сьезы Советтар Союзының тәүг е Президентын - Михаил Горбачевты һайланы. 1991 йылдың 12 ию нендә Рәсәйҙең беренсе президенты -Борис Ельцин һайлана. Рә сәйлеләр фекеренсә, ул осорҙа Борис Ельцин Горбачевҡа ҡараға нда бер башҡа юғарыраҡ булып иҫәпләнә, сөнки бөтә халыҡ реф ерендумында һайлана.\nРәсәйҙән һуң президент союз республикаларынан тыш, ав тоном статуслыларында ла булдырыла. Улар иҫәбенә Татарстан, Мордва һәм Яҡут республикалары инә.\nБашҡортостанда иһә Президент 1991 йылдың 30 октябрен дә республиканың ун икенсе саҡырылыштағы ы Юғары Совет се ссияһында раҫлана. Әммә 1991 йылдың 15 декабренә тәғәйенләнг ән тәүге президент һайлауҙары булмай. Илебеҙ, дөйөм алғанда,\nбыл осорҙа ауыр осор кисерә. Ә үҙәк өсөн тап ошо ваҡытта тө бәктәрҙе контролдән сығармау бөтөнләй кәрәк булмай. Былай ғы на түгел Мәскәүҙә хатта республика башлыҡтарын ҡуйыу мәсьәлә һе лә тикшерелә. Шуға ла республикала тиҙ арала Башҡортостан\nРеспубликаһы Президентының хоҡуҡи статусына төҙәтмәләр инде реп, уны һайлау тәртибен билдәләй һәм һайлауҙарҙы 1993 йылды ң 12 декабренә тәғәйенләй.\nРеспубликаның Үҙәк һайлау комиссияһы Президент вазифа һына ике кандидатура теркәй. Уларҙың береһе БР Юғары Совет ы рәйесе Мортаза Рәхимов һәм икенсеһе - "Восток" халыҡ-ара акционер банкы идаралығы рәйесе Рәфис Ҡадыров.\nҺайлауҙарҙа ҡатнашҡан халыҡтың 64 проценты Мортаза Рә химов өсөн тауыш бирҙе, 28,5 проценты Рәфис Ҡадыровты һайлай . Шулай итеп тәүге һайлауҙар һөҙөмтәләре буйынса Башҡортостан Республикаһы Президенты итеп Мортаза Рәхимов һайлана.\n1993 йылдың 25 декабрендә Башҡортдәүләт опера һәм балет\nтеатрында республиканың тәүге президенты инаугурация үткәр ә. Үҙенең сығышында Мортаза Рәхимов йыйылыусыларҙы республика\nниндәй сәйәси курсты һайлауын белдерә. Ул да булһа сәйәси һәм иҡтисади тотороҡлолоҡ, халыҡтар татыу лығы һәм дуҫлығы. Әйткән һүҙендә Президент тора һәм әле лә б еҙ тап ошондай ғүмер кисерәбеҙ.


Субсидияға документтар ҡабул ителә\n13 Ноябрь 2018, 13:31\nМуниципаль район хакимиәте, ра-йонда 2017-2019 йылдарға бәләкәй һәм урта эшҡыуарлыҡ субъекттарын үҫтереү һәм уларға ярҙам программаһы өсөн республика бюджетында ҡаралған аҡсалар иҫәбенән субсидия алыуға конкурста ҡатнашыу өсөн документтар ҡабул ителә башлауы хаҡында белдерә. Документтар 19 ноябрҙән 27 ноябргә тиклем ҡабул ителә.\nСубсидиялар түбәндәге йүнәлештәргә бирелә: бизнестың аяҡҡа баҫыу осорона планлаштырылған сығымдарҙың бер өлөшөн финанслауға; лизинг килешеүе буйынса лизинг түләүҙәре менән бәйле сығымдарҙың бер өлөшөн ҡаплатыуға; дәүләт һәм муниципаль учреждениеларҙы тәьмин итеү буйынса хеҙмәт күрһәтеү эшмәкәрлеге алып барған эшҡыуарлыҡ субъекттарының планлаштырылған сығымдарының бер өлөшөн финанслауға.\nПрограмма шарттары һәм кәрәкле документтар исемлеге менән Ғафури ра-йоны сайтында ошо һылтанма буйынса танышырға мөмкин: https://gafury.bashkortostan.ru/activity/22450/.\nДокументтарҙы район хакимиәтенең (адресы: Красноусол ауылы, Октябрь урамы, 2а) 307, 309-сы бүлмәләренә тапшырырға. Консультация алыу өсөн 2-18-72, 2-24-49 телефондарына шылтыратырға була.\nДокументтар пакеты әҙерләү өсөн Бизнесҡа булышлыҡ итеү үҙәктәренә (“Успех” – тел.: 2-73-14, “Главбух” – 2-71-44, “Бухучет” – 8-987-600-10-34) мөрәжәғәт итергә мөмкин.


Бөгөн иртәнсәк, 29 августта, Антальяла Рәсәй туристарын алып китеп барған автобус йөк машинаһы менән бәрелешә. Һөҙөмтәлә, автобус һыу каналына төшөп китә. (к1)\nДейли Мейл белгестәре илдәрҙәрге сәйәси хәлде һәм кешеләргә медицина ярҙамы күрһәтеү сифатын баһалаған.\nАлма-ата ҡалаһында бер урам хәҙер Башҡортостандың халыҡ шағиры исемен йөрөтә. "Мостай Кәрим исеме беҙҙең ил мәҙәниәте тарихында мәңгелеккә урын алды. Туғандаш башҡорт халҡы вәкиленең сағыу ижади мираҫын, әҙәби оҫталығын хөрмәт итәбеҙ.\n09 июл, 16=15:\nБашҡортостанда социаль селтәрҙәрҙә һуңғы осорҙа ағыулы йыландар хаҡында мәғлүмәттәр йышайҙы. WhatsApp селтәрендә билдәләүҙәренсә, был йыландар бик хәүефле һәм ағыулы. Уларҙың оҙонлоғо дүрт метрға барып етә. (к1)\n03 июл, 15:29\nМәскәүҙә террор ғәмәлдәре иҫкәртелде, Көньяҡ менән Төньяҡ Корея ярашырға теләй, Ҡушма штаттарҙағы нефть эшкәртеү заводында янғын сыҡты. Ошо һәм башҡа яңылыҡтар беҙҙең байҡауҙа ҡарағыҙ.\n27 апр, 23:06\n1 майҙан Рәсәй халҡы Ҡытайҙағы Хайнань утрауына визаһыҙ сәйәхәт ҡыла аласаҡ, ә Ҡырымда тәүге мосолман интернет-радиоһы эшләй башлаған. Рәсәй һәм Донъяла тағы ниндәй яңылыҡтар бар? Был турала беҙҙең көндәлек байҡауҙа.\n16 апр, 23:24\n12 апр, 23:19\nРәсәйҙә һәм донъяла ниндәй яңылыҡтар бар?\nДонъяла ниндәй яңылыҡтар бар? Был һорауға БСТ каналының Яңылыҡтар хеҙмәте яуап бирә.\n05 апр, 23:13\n03 апр, 22:35\nРәсәйҙең оборона министрлығы «Сармат» тип аталған яңы континент-ара баллистик ракетаны һынаны. Плесецк космодромында төшөрөлгән видеояҙма бөгөн интернетҡа һалынды. 200 тонналыҡ ракета совет осорондағы «Воевода» комплексын алмаштырыр тип көтөлә. Һынауҙың «әүҙем өлөшө» башланыуы тураһында Владимир Путин 1 мартта федераль йыйылышҡа йыллыҡ мөрәжәғәтнамә менән сығыш яһаған ваҡытта белдерҙе.\n30 мар, 21:01\nТропик ағастың тамырҙары шәхси милеккә үҫеп үткәне өсөн уға ҡырҡыу хәүефе янаған. Үҫемлекте һәләкәттән ҡотҡарыр өсөн ҡатын ағас менән никахҡа ингән.\nРәсәй үҙәк һайлау комиссияһы Президент һайлауы йомғаҡтарын раҫланы. Комиссияның бөгөн үткән ултырышында тауыш биреүҙең һуңғы һөҙөмтәләре иғлан ителде. Уларға ярашлы, Владимир Путин 76, 69 процент тауыш йыйып Президент итеп һайланды. Дөйөм алғанда, уға 56 миллион 430 мең 712 кеше тауыш биргән. Был дөйөм һайлауҙа ҡатнашыусыларҙың яртыһынан күбеһе тигән һүҙ. Һайлау һөҙөмтәләре иғлан ителгәндән һуң Президент Владимир Путин үҙәк телеканалдар аша Рәсәй халҡына мөрәжәғәт итте. Дәүләт башлығы күрһәтелгән ышаныс өсөн рәхмәт һүҙҙәрен еткерҙе һәм илде артабан алға әйҙәү өсөн берләшеүҙең мөһимлегенә туҡталды.\n23 мар, 21:47\nДонъя яңылыҡтары - 21.03.2018\nАмерика Ҡушма Штаттары президенты Дональд Трамп Владимир Путинды һайлауҙа еңеүе менән ҡотланы. Аҡ Йорт башлығы Рәсәй етәксеһенә телефондан шылтыратҡан. Яҡтар энергетика һәм башҡа өлкәләрҙә хеҙмәттәшлекте үҫтереү кәрәклеге буйынса ла һөйләшкән. Бынан тыш, лидерҙар Сүриә һәм Украиналағы хәлдәр, шулай уҡ юғары кимәлдә осрашыу үткәреү мөмкинлеге буйынса фекер алышҡан.\nДонъя яңылыҡтары - 20.03.2018\nВладимир Путин запастағыларҙы хәрби күнекмәләргә саҡырыу тураһында указға ҡул ҡуйҙы. Ике айлыҡ йыйындар Рәсәй Ҡораллы Көстәрендә, дәүләт һағы органдарында һәм Федераль именлек хеҙмәтендә уҙа. Күнекмәләрҙе ойоштороу һәм үткәреү өсөн хөкүмәт һәм төбәк башҡарма власть органдары яуаплы. Уларҙы уҙғарыу ваҡытын Оборона министрлығы билдәләй.


Башҡортостанда һәм күрше төбәктәрҙә башҡорт теле буйынса Региональ диктант уҙа | «Ашҡаҙар» радиоhы сайты\nБашҡортостанда һәм күрше төбәктәрҙә башҡорт теле буйынса Региональ диктант уҙа\n21 апрелдә Башҡорт дәүләт университетында башҡорт теле буйынса Региональ диктант үтә.Акция бөтә республика буйынса уҙа. Сара иртәнге сәғәт 10-да башлана.Акцияны уҙғарыу адрестары:\n— Башҡорт дәүләт университетының төп корпусы (Зәки Вәлиди урамы, 32, 01-се һәм 02-се аудитория);\n— Башҡорт дәүләт университеты филиалы, Хоҡуҡ институты (Достоевский урамы, 131);\n— Тарих һәм дәүләт идараһы институты (Карл Маркс урамы, 3/4);\n— Өфөлә һәм республиканың башҡа ҡала-райондарында урынлашҡан (Белорет, Бөрө, Ишембай, Мәләүез, Нефтекама, Салауат, Сибай, Стәрлетамаҡ, Учалы) Башҡорт дәүләт университеты филиалдары, шулай уҡ Рәсәй Федерацияһының сиктәш төбәк ҡалаларындағы урта, урта махсус һәм юғары белем биреү учреждениелары. Башҡорт теле буйынса Региональ диктант дүртенсегә үтә. Башҡорт теленән Региональ диктантҡа алдан теркәлмәй килергә мөмкин. Региональ диктантта ҡатнашыусыға бланкта үҙ исем-шәрифеңде яҙыу мотлаҡ түгел, псевдоним йәки йәшерен һүҙ күрһәтергә була. Акцияла www.regdict.bashedu.ru адресы буйынса онлайн-режимда ҡатнашырға мөмкин. Бөтә һөҙөмтәләр ошо адрес буйынса сайтҡа һалынасаҡ.Башҡортостан Республикаһының дәүләт телдәренең береһе булған башҡорт теленән Региональ диктант яҙыу – түләүһеҙ үткәрелә торған акция, был акцияла теләгән һәр кеше ҡатнаша ала. Ул грамоталылыҡ мәсьәләләренә иғтибарҙы йәлеп итеү һәм грамоталы яҙыу культураһын үҫтереүгә йүнәлтелгән. Региональ диктанттың маҡсаты – башҡорт телен белгән кешегә ни тиклем грамоталы яҙма телмәрен белеү өҫтөндә уйланыуға импульс биреү һәм ошо грамоталылыҡты арттырыуға теләк тәрбиәләү.


Башҡортостан Республикаһы Дәүләт Йыйылышы – Ҡоролтайҙың икенсе – бишенсе саҡырылыш депутаты, Башҡортостан Республикаһы Дәүләт Йыйылышы – Ҡоролтай Рәйесе итеп һайлана. 1999–2001 йылдарҙа Рәсәй Федерацияһы Федераль Йыйылышының Федерация Советында Конституция ҡануниәте комитеты ағзаһы. Рәсәй Федерацияһы Федераль Йыйылышы ҡарамағындағы Рәсәй Федерацияһы Закондар сығарыусылар Советы ағзаһы, Милли именлекте һәм коррупцияға ҡаршы көрәште закондар йәһәтенән тәьмин итеү мәсьәләләре буйынса комиссияһы рәйесе. Рәсәй Федерацияһы Волга буйы федераль округы субъекттарының дәүләт власының закондар сығарыу (вәкиллекле) органдары Ассоциацияһы ағзаһы. Башҡортостан Республикаһы Президенты ҡарамағындағы Ярлыҡау мәсьәләләре буйынса комиссия рәйесе. “БЕРҘӘМ РӘСӘЙ” бөтә Рәсәй сәйәси партияһының Башҡортостан төбәк бүлексәһе төбәк сәйәси советы Секретары. Дөйөм Рәсәй кикбоксинг федерацияһы президенты.\nӨйләнгән, ҡыҙы бар.


«Киске Өфө» гәзитенең сайты - ЕҢЕЛЛЕК ЭҘЛӘГӘНДӘ КЕШЕ ХАҠЫНА ИНМӘ - 2015 - Мәҡәләләр\nЕҢЕЛЛЕК ЭҘЛӘГӘНДӘ КЕШЕ ХАҠЫНА ИНМӘ\nБөгөн ислам дине йәмғиәтебеҙгә үтеп ингән, тиергә лә була. Уны ныҡлап өйрәнгән, төплө ғилем алған, яҡшы белгән һәм беҙгә аңлайышлы итеп өйрәтә алған кешеләр арта бара. Шундайҙарҙың береһе Илшат хәҙрәт Хафизи. Дин тәғлимәттәрен тотоп йәшәгән кешеләр булмаһаҡ та, әлбиттә, һәр кемебеҙҙең күңелендә Аллаһ бар һәм дини философияны ла ниндәйҙер кимәлдә аңлайбыҙ кеүек. Әммә Илшат хәҙрәт менән һөйләшкән ваҡытта мин үҙемде бер нәмә лә белмәйенсә дәрескә килеп ултырған бала хәлендә тойҙом. Бығаса ҡыҙыҡһындырған, әммә бер дин әһеленән дә ҡәнәғәтләнерлек яуап таба алмаған һорауҙарыма яуап алдым, төшөнөп етмәгәндәремде асыҡланым һәм әңгәмә ниндәй темаға ҡағылғанда ла сикләү тойманым. Уның бер генә рус һүҙе лә ҡушмайынса саф башҡортса һөйләшеүе, яҡшы үҫешкән телмәр эйәһе булыуы, фекерләү ҡеүәһенең юғарылығы һәм шул фекерҙе дөрөҫ системаға һалып тыңлаусыһына еткерә белеү һәләте аҡыл, аң күрһәткеселер тип уйлайым. Бына шундай ғилемле милләттәшебеҙ, Ишембай егете Илшат Хафизи "Дәғүәт" нәшриәте ойоштороп, башҡортса дини китаптар нәшер итеү менән шөғөлләнә бөгөн. Гәзит уҡыусыларыбыҙға хәҙрәт менән әңгәмәбеҙ ҡыҙыҡлы булыр, тип уйлайбыҙ.\nКүп осраҡта дин әһелдәренә үҙеңде ҡыҙыҡһындырған һорауҙар яуҙыра башлаһаң: "Диндә төпсөшөргә ярамай", - тип тыялар. Ошонан сығып, әгәр ҙә аңларға, белергә теләк бар һәм Аллаһ кешене шулай аңлы итеп яралтҡан икән - ни өсөн ярамай?\n- Ярай. Дөрөҫ яуап бирмәгән, аңлатмаған дин әһелдәренең, тимәк, белеме лә сикле. Һорашыу ҙа, бәхәсләшеү ҙә, асыҡларға теләү ҙә тәбиғи, дингә килеү өсөн һин уны аңларға тейешһең. Бары тик "Ҡайҙа ул тамуҡ?", "Аллаһтың йөҙө нисек?", "Үлгәс, йән ҡайҙа була?" тигән кеүегерәк кеше аңы етмәҫ төшөнсәләргә генә тығылырға ярамай. Сөнки уларҙы һин бер ваҡытта ла белә һәм аңлай алмайһың. Был тәңгәлдә ысынлап та беҙҙең аҡыл сикле.\nБөгөн балаларҙы бәләкәйҙән дингә ылыҡтырыу күренеше тарала бара. Сабыйҙарҙың балалығын урлау түгелме бындай иртәлек? Дингә кеше аңлы рәүештә килергә тейеш түгелме ни?\n- Һәр ҡайһыбыҙға үҙ балаларыбыҙ ҡәҙерле. Тыуғас та бәпләп, һөйә-һөйә үҫтерәбеҙ, бысраҡтан, ауырыуҙарҙан, ямандан ҡурсалайбыҙ, уға яҡшыраҡ булһын тип тырышабыҙ. Ләкин үҫеп еткәс, шул балаларҙың береһе эскесе, икенсеһе наркоман, ә өсөнсөһө хаҡлы ялдағы әсәһенең пенсияһын ашап ятыусы бер булдыҡһыҙ әҙәм булып китергә мөмкин... Ата-әсә үҙ ғәзиз балаһына шундай яҙмыш теләгәнме ни? Әлбиттә, юҡ! Бер кеше лә үҙ балаһына бындайҙы теләмәй. Ләкин эскеселәр, наркомандар, енәйәтселәр айҙан төшмәй. Беҙ шул балаларҙы тыуҙырғанбыҙ, шундай итеп үҫтергәнбеҙ. Балалар - ата-әсәләренең көҙгөһө. Йүнле тәрбиә ала алмаған баланың ғәйебе ата-әсәһенекенән күберәк түгел. Алдағыны йәштән уйларға кәрәк. Ҡартлыҡ һәр ҡайһыбыҙға киләсәк. Беҙҙең өсөн доға ла ҡыла алмаған бала үҫтерһәк, ни үкенес булыр... Башҡа дингә күсеп, ҡәбереңде лә белмәгән балаға әйләнһә?.. Юҡҡа ғынамы, халҡыбыҙ баланы бишектән тәрбиәләргә ҡушҡан. Шул бишектән алып мәсеткә йөрөтһәк, ғәйет намаҙҙарында, йома намаҙҙарына ҡатнаштырып күнектерһәк, бәләкәйҙән Аллаһтың барлығын һеңдерһәк, ҡайҙа йәшәүенә ҡарамаҫтан, улар динендә ныҡ булыр. Рухи яҡтан көслө кеше бер ҡасан да үҙ-үҙенә ҡул һалмаҫ, донъя ҡаршылыҡтарына бирешмәй көн итер. Бәйғәмбәребеҙ Мөхәммәт саллалаһу ғәләйһи үә сәлләм: "Был дин бары тик изгелек дине", - тигән. Бала тәрбиәләүҙә булһынмы, тормош көтөүҙәме, сауҙаламы, идара итеүҙәме. Кешенең иң көслө инстинкттарын да тик дин генә йүгәнләй ала. Быға баһа бирмәй ҡалырға ярамай. Башҡа әмәл ҡалмағанда ғына мәсеткә барырға түгел, бәлки, ҡыйынлыҡтар булғансы уҡ үҙебеҙгә лә шул юлды тапауҙы оноторға ярамайҙыр.\nДин байлыҡҡа ынтылмаҫҡа, булғанына шөкөр итеп йәшәргә өндәй. Ә шул уҡ ваҡытта етеш йәшәүҙе лә хуплай. Быны нисек аңларға?\n- Халҡыбыҙҙа "байлыҡ - яуызлыҡ" тигән әйтем йәшәй. Ул һүҙҙәрҙә дөрөҫлөк күп. Бәйғәмбәребеҙҙең (с.ғ.с) был турала хәҙисе бар: "Дөрөҫлөктә, һәр динар үә дирхәм үҙ хужаһын бысратып килеп (кеҫәһенә) керә". Әгәр кеше аҡса ҡоло була икән, был тапҡан байлыҡтан бары тик гонаһ ҡына була. Кешенең байлығы ҡулында булырға тейеш, ҡәлебендә түгел. Бәйғәмбәребеҙ (с.ғ.с.) ваҡытында бик бай сәхәбәләр булған, ләкин байлығы өсөн талашып, һуғышып йөрөмәгән. Хатта сит яҡтан килгәндәр хужаны эшселәрҙән айыра алмаған. Хәҙрәти Әбү Хәнифәне алайыҡ. Ул хәлифтең һарайын һатып алған булған. Күҙ алдына килтерегеҙ әле, Мәскәүҙәге Кремлде һатып алып, унда йәшәгән сауҙагәрҙе... Ләкин ул бер ҡасан да маһайып йөрөмәгән, башҡаларҙан айырылып та тормаған, көндәр буйы халыҡты дингә уҡытҡан, сауаптар эшләргә ашыҡҡан.\nХәҙерге заманда кеше аҡсаһын юғалтһа, йәне сыға яҙа, ә мәсеткә йома намаҙына бара алмағанына бошонмай. Шулай булғас, нимә ҡәҙерлерәк ул әҙәмгә: Аллаһы Тәғәләме, әллә малмы? "Кеше үҙ ата-әсәһенә, балаларына ҡарағанда ла Бәйғәмбәребеҙҙе нығыраҡ яратмаһа, имандың ләззәтен татымаҫ", - тигән Бәйғәмбәребеҙ. Аллаһы Тәғәлә бар нәмәгә ҡарағанда ла ҡәҙерлерәк булһа, шул саҡта ғына кеше Раббыбыҙ алдында ҙур дәрәжәгә өлгәшкән булыр. Биш һумға ҡыйбатыраҡ торған хәләл тултырманы "ҡыйбатыраҡ" тип алмаған кешенең иманының дәрәжәһе лә шул саҡлы.\nМал тураһында Бәйғәмбәребеҙ (с.ғ.с.) һоҡланып тағы ла шулай әйткән: "Ҡайһылай яҡшы, әгәр байлыҡ изге кешелә булһа!" Байлыҡта фәҡәт зыян ғына булһа, Бәйғәмбәребеҙ былай әйтмәҫ ине. Ысынлап та, әгәр байлыҡ булмаһа, мәсеттәр төҙөлмәҫ, китаптар сыҡмаҫ, уҡытыусылар уҡытмаҫ, ғөмүмән, диндең таралыуы ныҡ ауырлашыр ине. Бөтәһе лә "аҡсала зыян" тип эшләмәһә, илебеҙ, халҡыбыҙ артта ҡалыр, кешелек тәрәҡҡиәте (прогресы) туҡталыр ине. Юҡҡа ғына Ғәли (радыаллаһү ғәнһү): "Әгәр фәҡирлек кеше булһа, мин уны үлтерер инем", - тип әйтмәгәндер.\nБыларҙан сығып, аҡсала файҙа ла, зыян да күп, тигән һығымта яһайбыҙ. Әгәр хәләл юл менән табылып, хәләл юлға тотонолһа - хәйерле, йүнһеҙ юл менән табылып, йүнһеҙ урындарға тотонолһа - зыян. Шуны оноторға ярамай: харам аҡсалар бәрәкәтле булмай. Кешене ҡыйырһытып табылған мал - ҙур бәлә-ҡазаларҙың башы.\nФән менән динде бергә бәйләүсе лә, шул уҡ ваҡытта уларҙа күп кенә айырмалар табыусы ла ғалимдар бар...\n- Донъя үҫешеү менән кеше диндән алыҫая төҫлө тойолһа ла, күп ғалимдарҙың үтә диндар булыуы тарихта мәғлүм. Күбеһе үҙенең асыштарын фәҡәт Аллаһы Тәғәлә ярҙамы менән генә яһауын фараз итә. Ньютондың башына алма төшкәс, үҙенең асышын эшләй. Әллә шундай уҡ алмалар башҡа кешеләрҙең башына төшмәгән тип уйлайһығыҙмы? Әлбиттә, һәр ғилем кешелек донъяһына ваҡыты еткәс кенә бирелә. Бер осорҙа баҡыр иретергә өйрәнгәндәр, ә икенсе осорҙа туҡыма эшләргә... Ул заман кешеләрен әлеге кешеләрҙән наҙаныраҡ тип әйтеү дөрөҫ булмаҫ. Платон, Аристотель, Птолемейҙарҙың хеҙмәттәрен әлеге заман кешеләренең күбеһе аңлай алмауы мөмкин, ләкин уларға компьютер технологияһы Аллаһ тарафынан бирелмәгән. Ә хәҙерге заман кешеһенә бирелгән. Күрәһең, ваҡыты еткән...\nХәҙерге заман кешеһен сит планетаға алып барып ҡалдырһаң, тимер рудаһын табып, эшкәртеп, үҙенә балта йәки бысаҡ эшләргә булдыра алыр инеме икән? Шикле...\nФән үҫешкән һайын, кешеләр күп тапҡыр дингә тәнҡит күҙлеге аша ҡараны. Төрлө теориялар булды. Динебеҙгә хилаф булғандары юҡҡа сыҡты. Ваҡыт үтеү менән тағы ла күберәк иҫбатлауҙар табылыр. Шуны ла онотмайыҡ, дингә килгән кешеләрҙең күбеһе ғилем эйәләре, интеллигенция вәкилдәре, сөнки һәр төрлө ғилем Аллаһтың барлығына ышандыра.\nКүптәрҙең ауыҙынан "Мәсеткә йөрөй башланым, ләкин барыбер бәлә-ҡазалар бөтмәне, ни эшләргә?" тигәнде ишетергә мөмкин.\n- Бәлә-ҡазалар ике юл менән бирелә. Береһе гонаһ ҡылғанға яуап итеп, икенсеһе имтихан-һынау булып. Әгәр гонаһтар ҡылып йәшәгәнһең икән, тәүбәгә ҡайтып, Аллаһтан көнө-төнө ғәфү һорарға, мөмкин булған ҡәҙәре изгелектәр ҡылырға тырышырға кәрәк.\nӘгәр мосолман булып, намаҙҙар ҙа ҡылаһың икән, был һынауҙар ҙа ике төрлө. Береһе ғәрәпсә "дарб" тип атала, "этәреү" тип тәржемә ителә. Бер бәлә-ҡаза биреп, Аллаһ изгелеккә этәрә. Мәҫәлән, ямғыр бирмәй һәм халыҡ күпләп ямғыр һорап, мәсеттәргә бара. Икенсеһе "рафғ", йәғни "күтәреү" тип тәржемә ителә. Бер һынау биреп, Аллаһ кешенең дәрәжәһен үҫтерә. Быларҙың ҡайһы береһе һеҙҙең үҙегеҙгә генә мәғлүм. Аллаһтың ғәфү итеүенә, рәхмәтенә өлгәшергә тырышырға кәрәк. Аллаһы Тәғәлә Үҙе һөйгән бәндәһенә һынауҙар биреүе ихтимал. Бәйғәмбәребеҙҙең (с.ғ.с.) имам Әхмәд килтергән хәҙисендә: "Берәүгә Аллаһ сүбхәнәһү Тәғәлә ҙур дәрәжәләр бирергә булһа үә ул ғәмәлдәре менән быны булдыра алмаһа, уға тәнендә (йәғни сәләмәтлеге менән), малында (байлығын кәметеп) йәки балаларында (йәғни бала бәләләрен биреп) һынауҙар бирә. Уның өҫтәүенә сабырлыҡ биреп, был кеше һынауҙарға түҙә үә Аллаһ шул бөйөк дәрәжәләргә ирештерә". Шулай уҡ Бәйғәмбәребеҙ (с.ғ.с.): "Һәр ауырыу, ауырһыныу менән, хатта энәгә сәнселһәң дә, шулар сәбәпле Аллаһ бер гонаһыңды ғәфү итер", - тигән.\nШулай булғас, бәлә-ҡазаларға сабыр итеп йәшәй бирергә кәрәк, улар күберәк булған һайын, гонаһтарыбыҙ кәмей.\nҠайһы бер мәсеттәрҙә йәки дини саралар алдынан хәҙрәттәр саҙаҡаның суммаһын әйтә. Был дөрөҫмө?\n- Саҙаҡаны ярлы, меҫкен хәленә төшкән кешегә генә һорау рөхсәт. Бер көн ашарлыҡ ризығы булған кешегә саҙаҡа һорарға ярамай. Әгәр мулла саҙаҡаны хаҡ ҡуйып һораһа, яҙыҡ эш ҡыла. Ундайҙарҙы саҡырғансы, ихлас бабайҙы саҡырыу хәйерле булыр. Әгәр мәсеттең мәсруфаттарына (сығымдарына) үтә лә кәрәк икән, ярҙам кәрәклеге хаҡында халыҡҡа иғлан итергә була. Ул рәсми рәүештә ҡылынырға һәм мәсеттә теркәлеп йыйылырға тейеш. Бәйғәмбәребеҙ (с.ғ.с) тап шулай эшләгән, минбәрҙән тороп иғлан итә торған булған. Хаҡ ҡуйыу дөрөҫ түгел, бындай хәҙрәттәрҙе тыйырға кәрәк.\nДин тотоу еңел эш түгел, биш намаҙ һәм башҡа тәғлимәттәргә ваҡыт та, күңел көсө лә талап ителә. Уны нисек тә еңелләштереү, заманға ҡулайлаштырыу юлдары ҡаралмағанмы?\n- Халҡыбыҙҙы дингә саҡырһаң, Исламды аңлата башлаһаң, тиҙ генә ситләшергә әҙер тора. Ҡайһыһы динде терроризм менән бәйләп ҡото оса, ҡайһылары ауырлығынан ҡурҡа. Намаҙ уҡырға кәрәк, тәһәрәт алырға, ураҙа тоторға... Төрлөһө төрлө сәбәп таба. Дөрөҫ, дин тотоуы ауыр. Ләкин кем ауырлыҡ күрмәйенсә, берәй хәйерле нимәгә тарығаны бар? Яҡшы эштә эшләйем тиһәң, мәктәптә 11 йыл тырышып яҡшы уҡырға кәрәк. Һуңынан, көс түгеп, университетҡа уҡырға инергә, унда ла ныҡышмалы рәүештә 5-6 йыл уҡырға, аслы-туҡлы йәшәргә тура килә. Һуңынан да, хеҙмәт юлын башлағас, тырышып үҙеңде күрһәтмәһәң, яҡшы эшкә тәғәйенләмәйҙәр... Яҡшы тормош өсөн тиҫтәләгән йылдарыңды түгәһең.\nӘ Аллаһы Тәғәләнең мәңгелек йәннәте утыҙ, ҡырҡ, илле йыл ғибәҙәт итеүгә тормаймы ни? Ә диндә булып, күңел тыныслығы табыу, хәйерле, тәрбиәле ефетең, балаларың, сәләмәтлегең? Уларҙың хаҡы аҙмы? Ошо оло маҡсат өсөн, ялҡаулыҡты, битарафлыҡты еңеп, дин юлына баҫһаҡ, аҙағы хәйерле булыр.\nКеше, ғәҙәттә, тормошта еңеллек эҙләй: еңелерәк донъя көтөүҙе, әҙерәк мәшәҡәт, күберәк аҡса табыуҙы. Әҙәм тәбиғәтендәге нәфсе ошо еңеллекте талап итә. Был бит ожмахтағы, йәннәттәге тормоштоң сифаты. Шулай итеп, кеше үҙ-үҙенә донъяла ожмах эшләмәксе. Ләкин быны ожмахта ғына табырға була. Әҙәмде лә бит шайтан тап ошо, еңеллек үәсүәсәһе менән алдай. "Ошо ағастың емешен ашаһағыҙ, фәрештә булаһығыҙ, мәңге йәннәттә ҡаласаҡһығыҙ", - ти. Ахырҙа, Аллаһы Тәғәлә уны йәннәттән ҡыуа. Кешенең нәфсеһе һәр ваҡыт еңеллеккә, рәхәтлеккә ынтыла, был уның тәбиғәтендә. Әммә еңеллек эҙләгәндә кеше хаҡына керергә, уны гонаһ арҡылы табырға ярамай, уны хәләл юлдар менән, тырышлыҡ аша ғына табырға мөмкин.\nНиндәйҙер тәғлимәт тип әйтәйекме, системамы, айырым бер тәртиптә төҙөлә һәм уларҙың күптәре бер-береһенә ни яғы менәндер оҡшаш. Мәҫәлән, дин тәртибе менән коммунизм системаһы...\n- Аллаһы Тәғәлә динде яралтҡан һәм уның тәртибен, шәриғәтен билдәләгән. Һәр диндең бәйғәмбәре, хажы, Китабы, имамдары, шәриғәте булған. Коммунизмды ла шул уҡ рәүештә төҙөгәндәр. Уның шәриғәте итеп - партия ҡарарҙары, бәйғәмбәре итеп - Ленин, хаж ҡылыу урыны итеп - сәғәттәр буйы сират торор мавзолейы, имамдары итеп иһә партия сәркәтибтәре һәм башҡалар тәғәйенләнгән. Дин схемаһы буйынса икенсе сәйәсәт төҙөп, уңышҡа ирешкәндәр. Әгәр был схема буйынса эшләнмәһә, совет хөкүмәте оҙаҡҡа бармаҫ, тиҙ арала халыҡ уның ялған икәнлеген аңлап биҙрәр ине.\nМиҫал өсөн диндә дәғүәт ҡылыусы кешеләр тураһында әйтелгән. Ҡөрьәндә, арағыҙҙа дингә саҡырып йөрөүселәр булһын, тиелә. Совет хөкүмәтендә лә был эште комсомолдар, партия хеҙмәткәрҙәре башҡарған. Һәр колхозда, завод-фабрикаларҙа, ойошмаларҙа парторг булды. Коммунизмды төрлө илдәргә таратыуҙар ҙа булды. Теләмәһәләр, йыһад һуғышын да асып ебәрҙеләр (Афғанстан, Вьетнам, Йәмән һ.б.).\nПартия идеологияһын йәштән үк өйрәтеү өсөн дә күп көс һалдылар. Ҡулдан-ҡулға биреп, ысҡындырмайынса "дөрөҫ" тәрбиәләп, пионер, комсомол ойошмаларын булдырҙылар. Әлбиттә, дин булғас, саҙаҡаһы ла булырға тейеш. Был иһә взностар булды. Хатта мәктәптә уҡып йөрөгән баланан да ике тин взнос йыя торғайнылар. Эш кешеләре тураһында әйтәһе лә түгел.\nҺәр диндә ғәҡидәне (иман белемен, идеологияны) өйрәнеү ҙур әһәмиәткә эйә булған кеүек, бында ла коммунистар алда булды. "Идеологически подкованный" тинеләр "иманы камил" булғандарын. Халҡыбыҙҙа бындайҙар әле лә туп-тулы. Әммә Аллаһы Тәғәлә: "Дөрөҫлөктә Аллаһ ҡаршында бер генә дин, ул да булһа Ислам дине", - тигән. Башҡа идеологиялар юҡ. Нисек кенә тырышһаҡ та, миллиондар түкһәк тә, башҡа дин булмаясаҡ. Аҡ ҡара булмаған кеүек, ялған бер ҡасан да дөрөҫ була алмаясаҡ.\nИслам дине лә заманында ҡылыс һәм ҡан аша килгән. Ул үҙе лә шул уҡ власть, йәғни хакимлыҡ түгелме?\n- Киреһенсә, хакимлыҡтан ҡотолоу юлы. Исламда һин бер Аллаһтың ғына ҡоло. Дингә баҫып, үҙең өсөн шул асылды асһаң - һинән ирекле йән юҡ.\n90-сы йылдарҙа, мулла булмағанлыҡтан, ауылдарҙа никахтарҙы әбейҙәр уҡый ҙа ҡуя ине. Ҡатын-ҡыҙҙың никах уҡыуы дөрөҫмө икән?\n- Үкенескә ҡаршы, бындай никахтар дөрөҫ түгел. Бик тә бик булмағанда, ҡатын кеше әйтеп, ир кеше уны ҡабатлап барырға тейеш. Ҡатындар шулай уҡ йыназа, исем ҡушыу кеүек тәртиптәрҙе лә үтәй алмай. Уларға Ҡөрьән сығыу рөхсәт ителә. Әбей никахы менән йәшәгәндәргә никахтарын дөрөҫләтеп ҡуйыуҙы кәңәш итәм.\nӘ никах яңыртыу тигән төшөнсә нимә ул?\n- Никахты яңыртып булмай, ул бер тапҡыр ғына уҡыла. Ир кеше талаҡ әйтеп һәм талаҡҡа торошло "сығып кит", "йәшәргә теләмәйем" йәки "һинән китәм" кеүек һүҙҙәр әйтеп айырыла һәм өс ай ҡатыны менән яҡынлыҡҡа инмәй икән, шунда никах боҙола. Ә талаҡ әйтеп тә, бер нисә көндән кире ярашһа һәм яҡынлыҡҡа инһә - никах һаҡлана. Шулай уҡ закон нигеҙендә айырылышҡан ир менән ҡатын икенсегә өйләнер алдынан талаҡлап айырылырға ла тейеш. Юғиһә, уларҙың никахы һаман да тәүгеләре менән дауам итә һәм улар зина ҡыла булып иҫәпләнә.\nИзгеләр, әүлиәләр ҡәберенә йөрөүҙәр йышайҙы. Дин бындайҙы рөхсәт итәме?\n- Зыярат ҡылыу рөхсәт ителә, тауаф ҡылыу ярамай. Йәғни һин зыяратта бер ниндәй ҙә йола атҡарырға тейеш түгелһең. Ҡәберҙә ятҡан кеше йәне аша нимәлер һорама, унан өмөт итмә, ә уның исеменә доғалар бағышла, Аллаһынан һора.\nИсламда йырларға ярай йәки ярамай тигән бәхәстәргә лә аныҡ ҡына яуап юҡ...\n- Борон башҡорттар диндә булған һәм күңел һағыштарын баҫыу, эмоцияларын сығарыу өсөн йырлаған. Бындай йырлау тыйылмай. Бары йыр әҙәпһеҙ һәм ҡурҡыныс теләктәр генә уятмаһын.\nБалаларын һәм ғаиләләрен телевизорҙан, компьютерҙан бөтөнләй тыйған дини ғаиләләр бар. Шундай сикләүҙәр мотлаҡмы?\n- Мотлаҡ түгел, әммә сама белергә кәрәк. Беҙ, мәҫәлән, балаларыбыҙға күңелдәрен үҫтерерҙәй, яҡшылыҡҡа, изгелеккә өндәрҙәй мультфильмдарҙы ла, тапшырыуҙарҙы ла ҡаратабыҙ. Ә инде ҡайһы бер каналдарҙы бөтөнләй асыуҙан тыйғанбыҙ. Шулай уҡ донъя яңылыҡтары хаҡында ла белергә тейештәр. Йәшәйештән бөтөнләй айырылһалар, нисек итеп аңлы, белемле һөнәр эйәләре буласаҡтар һуң улар?\nИлшат хәҙрәт, ҡайһы ваҡыт ышаныс тыуҙырмаған муллалар, намыҫлы эшләмәгән, тупаҫ мөғәмәлә иткән дин әһелдәре осрай һәм күңелде төшөрәләр. Улар менән нисек булырға?\n- Бәйғәмбәребеҙ (с.ғ.с.): "Диндең афәты өс: 1) боҙоҡ ғалим (мулла); 2) залим (йүнһеҙ) падишаһ, түрә, 3) наҙан (динен белмәгән) мөжтәһид", - тип киҫәтеп ҡалдырған. Шуларҙың беренсеһе: йүнһеҙ, боҙоҡ дин кешеһе. Әгәр бындай кеше мәсеттә мулла булып эшләһә, күптәр уны күрмәҫ өсөн булһа ла мәсеткә инмәй. Диндән хатта шайтан да йүнһеҙ муллаға ҡарағанда тиҙерәк биҙҙерә алмаҫ! Шуға ла Бәйғәмбәребеҙ (с.ғ.с.) быны ябай ауырлыҡ ҡына тимәгән, афәте тигән. Ләкин бөтөн муллалар ҙа бындай түгел, уларҙың күбеһе динебеҙ өсөн тырыша, халҡыбыҙҙың киләсәген, балаларын һаҡлап алып ҡалыуға көс һала. Дингә тәүләп аяҡ баҫҡанда мосолмандар менән һөйләшеп-кәңәшләшеп, белемле, дөрөҫ йүнәлеш биргәндәй остаз табырға тырышығыҙ. Ә инде тупаҫ муллаға иғтибар итмәгеҙ, уға язаһын Аллаһ үҙе бирәсәк.\nҺеҙ башҡортса дини китаптар нәшер итәһегеҙ. Дини әсбапты һәр дин әһеле яҙа аламы һәм был өлкә нәшриәтенең хәле нисек баһалана?\n- Мин баҫмаларымда дин буйынса төрлө аңлатыу эштәре алып барам, сүрәләрҙе анализлайым, ябай уҡыусы аңына барып етерлек телгә әйләндерәм. Беҙҙә дини нәшриәт эштәре бик аҡһай. Ғилемле, фәлсәфәүи фекерле кешеләр аҙ. Был өлкәлә Шамил һәм Илдар Әләүетдиновтар, Рәмил Йоносов, Мөхәммәт Басыр кеүек исемдәрҙе хуплап телгә алыр инем. Китаптарымды Ҡаҙан ҡалаһында баҫтырырға мәжбүрмен, сөнки унда нәшриәт хаҡы осһоҙораҡ килеп сыға. Миҫал өсөн генә әйтәм, Татарстанда "Хозур" дини китап нәшриәтенә хөкүмәттәре быйыл - 10, "Рәсәй" нәшриәтенә 18 миллион аҡса биргән. Тимәк, Татарстанда был йәһәттән ярҙам һиҙелерлек. Шуға ла дини китаптарҙың тик татарса булыуын аңлап була. Ә башҡортса дини китаптар бик аҙ, мин бына шул бушлыҡты тултырырға маташам да инде. Киләсәктә беҙҙә лә дини нәшриәткә етди иғтибар булыр, тип ышанам.\nИлшат хәҙрәт, һеҙҙең ғаилә хәлегеҙ хаҡында һорашырға яраймы?\n- Ә ниңә ярамаһын? Беҙ хәләл ефетем менән һигеҙ бала тәрбиәләйбеҙ һәм уларҙы хаҡ мосолман тәғлимәттәрендә үҫтереп, Аллаһ ярҙамы менән илебеҙгә, еребеҙгә файҙалы кешеләр итеп аяҡҡа баҫтырырға өмөт итәбеҙ.\nГәзит уҡыусыларыбыҙға теләктәрегеҙ?\n- Ислам динендә көсләү юҡ, әммә өгөт бар. Эҙләгән бәхетте лә, йән тыныслығын да, хөрмәтте һәм өммәтте лә ошо юлда табырға була икәнен һәр кем иҫтә тотһон ине.\nЯҙылған: 22.09.15 | Ҡаралған: 1044


«Киске Өфө» гәзитенең сайты - ЯҢЫ ЙЫЛ  ЯҘҒЫ ЙОЛА ЙӘКИ ЯҢЫ ЙЫЛЫ МЕНӘН, ТУҒАНДАР! - 2018 - Мәҡәләләр\nЯңы йылды ҡаршылау - бөгөнгә тиклем килеп еткән иң боронғо ритуалдарҙың береһе, шуға күрә уны кешелектең тарихи байрамдары рәтенә индереп була. Был байрам нисек барлыҡҡа килгән һуң?\nБының өсөн боронғо ҡәүемдәрҙең ваҡыт төшөнсәһен аңлай башлауы тәү шарт булып торған. Билдәле булыуынса, боронғо кешеләр аңында ваҡыт төшөнсәһе миҙгелдәр алышыныуы, тәбиғәттә йыл һайын ҡабатланып торған үҙгәрештәрҙе күҙәтеү нигеҙендә формалашҡан. Аңдары үҫешә барған кешеләр үткән ваҡытты иҫәпләү өсөн бик ҡулай булған үлсәм - йыл төшөнсәһен булдыра. Архаик замандарҙа һәр яңы йыл ерҙәге барса тереклектең яңырыу осоро - яҙ миҙгеле етеү менән башланған, һәм был мәңгелек күктең, тәбиғәттең кисектергеһеҙ ҡануны рәүешендә ҡабул ителгән. Кешеләр аңында яҙ башы - яңы йыл башы - яҙғы ерҙең сираттағы йәнләнеше, яңырышы рәүешендә сағылыш тапҡан. Тап шуның өсөн дә боронғо халыҡтар яңы йыл башын март айында байрам иткән.\nИң боронғо яҙма сығанаҡтарҙан булған Муса бәйғәмбәр закондарында (б.э. тиклем 2 мең йыл әүәл) Яңы йылды "авив" (башаҡ) айынан һанай башлау тураһында әйтелә, был март-апрель тирәләренә тура килә. Төркиҙәрҙә Яңы йылды яҙ килеү менән байрам итеү йолаһы хәҙергә тиклем һаҡланып ҡалып, Наурыҙ исемен йөрөтә. Моғайын, төркисә "навруз" һүҙе яҡынса "нав арз"дан алынып, "яңы дөгө", "яңы ризыҡ" ("арз" - ғәрәпсә дөгөнө, йәғни ер ризығын белдерә) мәғәнәһендә ҡулланылған. Әйткәндәй, беҙҙең "Иҫке ауыҙға - яңы аш", тигән әйтемебеҙ ҙә бик боронғонан ҡалғанға оҡшай, яҙ көнө - үлән-фәлән, йәйен еләк-емеште ауыҙ иткәндә шулай тибеҙ бит.\nӘйтегеҙ әле, боронғо кеше яҙ килеү менән нимәгә шатланырға тейеш? Әлбиттә, ҡояшҡа, йылыға. Тимәк, Наурыҙ байрамында ата-бабаларыбыҙ бер-береһен яңы Ҡояш, яңы Ырыҫ, яңы Ҡот (русса: новый Год) һәм, әлбиттә, яңы Йылы менән ҡотлаған-тәбрикләгән. Тарих төпкөлөндә тәүге арийҙар булып танылған башғарт ҡанбабаларыбыҙға ҡан-ҡәрҙәш остготтарҙың илаһы ла юҡҡа ғына Гот тип аталмағандыр ул.\nЯңы йылдың яҙ байрамы булыуҙан туҡтауы Рим императоры Юлий Цезарь менән бәйле. Б.э. тиклем 45 йылда ул хәҙер юлиан календары тип аталған йыл иҫәпләү системаһын индерә. Тап шул ваҡыттан башлап Рим империяһында "календарь" байрамы, йәғни Яңы йыл 1 ғинуарҙа билдәләнә башлай. "Ғинуар" атамаһы римлылар табынған ике йөҙлө илаһ Янустың исеменән алынған: уның йөҙөнөң бер яғы уҙған йылға ҡараһа, икенсеһе алдағы йылға төбәлгән була. Яңы йылда бер-береңде ҡотлап, бүләктәр биреү ҙә бик боронғо күренеш икән. Шул уҡ Рим граждандары бер-береһенә Яңы йылда Янус илаһтың һүрәте төшөрөлгән тимер аҡсалар, башҡа бүләктәр тапшырған. Яңы йыл төнөндә ҡолдар хужалары менән бергә күңел асҡан, ашаған-эскән. Ә иң ҡиммәтле бүләктәр императорға тәғәйенләнгән. Император Калигула Яңы йылдың тәүге көнөндә үҙ һарайы алдындағы майҙанда римлыларҙан бүләктәр ҡабул иткән, кемдең ниндәй бүләк килтергәне махсус исемлеккә теркәп ҡуйылған.\nБоронғо Вавилонда Яңы йыл ҡаршылау алдынан батша үҙенең ярандары менән ҡаланы ташлап сығып китер булған: йәнәһе, минән башҡа ни ҡылһағыҙ ҙа, үҙ иркегеҙҙә. Халыҡ танһығы ҡанғансы күңел асҡан, бер кемде бер ниндәй ғәмәлдән тыйыусы булмаған. Бер нисә көндән батша кире ҡайтҡас, ҡәҙимге тормош башланған.\nУрта быуаттарҙа Англияла ла Яңы йыл 1 мартта байрам ителгән. 1752 йылдың Яңы йыл башын 1 марттан түгел, ә 1 ғинуарҙан башлап иҫәпләү тураһында Англия парламенты махсус ҡарар ҡабул иткәс, ҡатын-ҡыҙҙар зыҡ ҡупҡан. Бер төркөм ҡатын-ҡыҙ парламент спикерына килеп, парламенттың ҡатын-ҡыҙҙарҙы бер юлы бер нисә тиҫтә көнгә ҡартайтырға хоҡуғы юҡ, тип белдергән. Спикер ҙа аптырап ҡалмаған: "Һеҙҙең әйткәнегеҙ бер ни ҙә түгел, бары ҡатын-ҡыҙ логикаһының классик өлгөһө генә", - тип яуаплаған, имеш. Ул замандарҙан инглиз телендә "pin money" (булавка өсөн аҡса) тигән термин тороп ҡалған, сөнки Яңы йылда ирҙәр тарафынан бүләк ителгән булавка ҡатын-ҡыҙ өсөн бик шәп бүләк, тип иҫәпләнгән. Ә Англия королеваһы Елизавета I үҙенә һәр Яңы йылда бүләк ителгән, ҡиммәтле аҫылташтар менән биҙәлгән сигеүле бирсәткәләрҙән тотош бер коллекция туплаған.\nРәсәйҙә шулай уҡ төрлө дәүерҙәрҙә йыл хисабын алып барыу һәм Яңы йыл башын билдәләү төрлөсә булған. Боронғо Русь дәүләтендә Яңы йыл, башҡа халыҡтарҙағы кеүек, 1 марттан башланған, ә йыл иҫәбе донъя яратылған ваҡыттан башлап алып барылған. XIV быуатта Мәскәү сиркәү соборы, грек календарына ярашлы, Яңы йыл башын 1 сентябргә күсерергә ҡарар итһә лә, был ҡарар бөйөк кенәз Иоанн Васильевич Өсөнсөнөң ҡәтғи талабы буйынса 1492 йылдан ғына сиркәү һәм граждандар йылын иҫәпләүгә нигеҙ булып китә. 1 сентябрь бер үк ваҡытта яһаҡ, пошлиналар һәм башҡа түләүҙәрҙе ҡабул итеү көнө, тип һанала. Был көндә батша Кремлгә килгән, унда сиркәүҙең юғары вазифалы руханиҙары менән тантаналы сараларҙа ҡатнашҡан, бында килгән һәр кем батшаға яҡлау һәм ғәҙеллек һорап мөрәжәғәт итә алған. Рәсәйҙә 1 сентябрҙә Яңы йылды ҡаршылау һуңғы тапҡыр 1698 йылда булған. 1699 йылда Европала оҙайлы сәйәхәттә йөрөп ҡайтҡан Петр I йыл башын 1 ғинуарҙан башлап иҫәпләүҙе, йыл хисабын донъя башынан түгел, Христос тыуғандан алып барыуҙы талап иткән указ ҡабул итә. "Рәсәйҙә Яңы йылды төрлөсә иҫәпләү булғанлыҡтан, ошо числонан кешеләрҙең башын ҡатырыуҙы туҡтатырға һәм бар ерҙә лә Яңы йылды 1 ғинуарҙан алып иҫәпләй башларға. Ошо изге башланғыс һәм күңел асыу хөрмәтенә бер-береңде, эштә уңыштар һәм ғаилә именлеге теләп, Яңы йыл менән ҡотларға. Яңы йыл хөрмәтенә шыршылар ҡуйырға, балаларға уйындар ҡорорға, тауҙан санала шыуыу ойошторорға. Ә ололарға эскелек һәм танау емереү менән булмаҫҡа - бының өсөн башҡа көндәр ҙә етерлек", тиелә батша указында. Эйе, Петр батшаның был талаптарын беҙ бөгөн дә еренә еткереп үтәһәк, оҙайлы Яңы йыл байрамыбыҙ күңелле һәм ипле генә үтер ҙә китер ине...\nЯҙылған: 29.12.18 | Ҡаралған: 627


Өфөнөң 17-се дауаханаһында тағы ла бер сабый һәләк булды | ГТРК «Башкортостан» — Новости Уфы и РБ\n26 января 2017 — 16:05 ГТРК «Башкортостан»\nӨфөнөң 17-се дауаханаһында тағы ла бер сабый һәләк булды.\n3 йәшлек бала аяғын ҡаймыҡтырып бында 20 ғинуар Ҡырмыҫҡалынан килтерелә. Тән температураһы күтәрелеп сабый 5 көн иҫһеҙ ята, кисә уның йөрәге туҡтай.17-се дауаханала бала һәләк булыуҙың был икенсе осрағы. 17 ғинуар реанимация бүлегендә 12 йәшлек ҡыҙ вафат булғайны. Был фажиғә буйынса Тәфтиш комитеты “Үҙенең һөнәри бурыстарын тейешле үтәмәү сәбәпле һаҡһыҙлыҡ буйынса үлемгә килтереү” статьяһы буйынса енйәт эше ҡуҙғатҡайны.


Бөгөн, 17 майҙа Мәжит Ғафури исемендәге Башҡорт дәүләт академия драма театры үҙенең 99-сы ижад миҙгелен япты. Был көндө коллектив тамашасыларға байрам кәйефе бүләк итте. Йәмле май кисендә театр алды майҙанында тамашасыларҙы оркестр ҡаршы алды, һәм дә Башҡорт академия драма театры артистары сығыш яһаны.\nБыйыл да коллектив матур йолаға тоғро ҡалды: Башҡортостандың халыҡ шағиры Мәжит Ғафури, шағир, драматург Башҡортостандың халыҡ шағиры Мостай Кәрим һәм СССР-ҙың халыҡ артисы Арыҫлан Мөбәрәков һәйкәлдәренә сәскәләр һалды. Театрыбыҙҙың артистары коллегалары алдында сығыш яһап, изге теләктәрен еткерҙе.\nӘ 19.00 сәғәттә тамашасылар өсөн башҡорт халыҡ эпосы буйынса «Урал Батыр» (ҡуйыусы режиссеры А.Борисов, режиссеры Ф.Гарипов) спектакле күрһәтелде. Спектаклдән һуң уҙған миҙгелдәге иң яҡшы ижади эштәре билдәләнде, төрлө цехтарҙың уңған хеҙмәткәрҙәре Маҡтау грамоталары менән бүләкләнде.\nМиҙгел ябылды, әммә театрҙа июнь аҙағына тиклем спектаклдәр дауам итәсәк – Йәйге ижад миҙгеле асыла. Театрыбыҙ барлыҡ тамашасыларҙы, кескәй балаларҙы июнь айы бөткәнсе яратҡан спектаклдәре менән ҡыуандырасаҡ. Шулай уҡ, 27-се июндә яңы премьера көтөлә – Салауат Әбүзәров комедияһы буйынса «Бомба» исемле спектакле. Режиссеры – Фирғәт Ғарипов.


Башҡортостанда яңы төр троллейбустар етештерелә башланы | ГТРК «Башкортостан» — Новости Уфы и РБ\n25 января 2017 — 15:43 ГТРК «Башкортостан»\nБашҡортостанда яңы төр троллейбустар етештерелә башланы.\nЭлектр тогы ярҙамында эшләүсе был транспорт хәҙер яҡынса ун биш саҡрым ерҙе аккумулятор көсө ярҙамында ла үтә ала. Машиналар Өфөлә троллейбус линиялары һуҙылмаған микрорайондарҙы ла тоташтыра ала. Республикала был проект хуплау табасаҡмы, юҡмы, әлегә билдәһеҙ. Өфөлә троллейбус һәм трамвай паркын яңыртыу көн талабы. Башҡортостанда электр транспортының туҡһан проценты иҫкергән. Тулыһынса яңыртылған составтар пассажирҙар мәнфәғәтен ҡәнәғәтлендергән дә кеүек. Тик яңыны яңыртылған алыштыра алмай. Бөгөн Өфөгә йыл һайын 10 троллейбус һатып алырға кәрәк. Яңы троллейбустар социаль транспорт системаһын камиллаштырырға тейеш. Хаҡы уртаса 12, 13 миллион һум торһа ла машиналарҙың отошло яҡтары бихисап. Беренсеһе – ул пассажирҙар өсөн уңайлы. Икенесеһе һәм иң мөһиме, әлбиттә, ул экологик яҡтан таҙа транспорт. Яҡын арала Өфөлә ошондай 20 машина йыйыласаҡ. Был проекттағы төп ҡағиҙә. Ә троллейбустар иһә яҡынса ай ярымдан Өфө урамдарына сығырға тейеш.Өфөләге яңы троллейбустарға һорау ҙур булмаҡсы. Әгәр ҙә баш ҡала һәм Стәрлетамаҡ транспорттың был төрөнә хаҡ ҡиммәт тип, уны алыуҙан баш тартһа, сиратта Санкт –Петербург, Пенза, хатта Ҡырым ҡалалары тора. Яңы троллейбусты етештереүҙә бер-нисә ойошма, хатта сит ил инвесторҙары ла ҡатнаша. Өфөләге төп социаль транспорт – троллейбус һәм трамвай паркының артабанғы яҙмышы бер-нисә йылдан ғына тулыһынса аныҡланасаҡ. Әлегә иһә баш ҡала халҡы иҫке машиналарҙа йөрөргә мәжбүр.


Социум // Пректтар, акциялар\n"Рәхмәт" тип кенә әйт\nӘҙәплелек һабаҡтары, хөрмәт күрһәтеү, өлкәндәргә һәм героик үткәнгә ихтирамлы ҡараш - барыһы ла бер "рәхмәт" һүҙенә һыйған. Беҙ үҙебеҙ "рәхмәт" һүҙен бик һирәк әйтәбеҙ, башҡаларҙан да быны көтмәйбеҙ. Ләкин барыбыҙ ҙа бер йылы һүҙ ҡолаҡты иркәләүен, күңелде йылытыуын яҡшы аңлайбыҙ бит. Бөгөн ул һуғыш ветерандарына һәм тыл хеҙмәткәрҙәренә матди ярҙамды ла үҙ эсенә аласаҡ.\nБашҡортостанда 14 апрелдән 9 майға тиклем "Рәхмәт әйтергә өлгөр!" хәйриә марафоны үтәсәк. Был акцияны БР Хеҙмәт һәм халыҡты социаль яҡлау министрлығы, һуғыш, хеҙмәт, Ҡораллы Көстәр һәм хоҡуҡ һаҡлау органдары ветерандарының (пенсионерҙарҙың) Башҡортостан республика йәмәғәт ойошмаһы, БР Йәштәр сәйәсәте буйынса дәүләт комитеты ярҙамында БР хәрби комиссариаты ойоштора. Еңеү көнөнә арналған социаль акция һуғыш ветерандарын һәм тыл хеҙмәтсәндәрен хәстәрлек һәм иғтибар менән солғап алырға, уларға көнкүреш проблемаларын хәл итергә, буш ваҡыттарын төрлөләндерергә ярҙам итергә тейеш.\nПрограммаға ярашлы, хәйриә SMS-марафоны старт ала. Фирмалар ғына түгел, һәр кеше унда ҡатнаша һәм ветерандарға үҙ хөрмәтен күрһәтә алһын өсөн. Акцияның SMS-провайдеры менән килешеү буйынса, 88888 номерына "Рәхмәт" һүҙен ебәреп, ветерандарға ярҙам итергә мөмкин, был саҡта абоненттың иҫәбенән биш һум (һалымдарҙы иҫәпкә алып) тотоласаҡ. Акция тамамланғас, йыйылған средстволар Бөйөк Ватан һуғышында ҡатнашыусыларға адреслы ярҙам күрһәтеү өсөн һуғыш, хеҙмәт, Ҡораллы Көстәр һәм хоҡуҡ һаҡлау органдары ветерандарының (пенсионерҙарҙың) Башҡортостан республика йәмәғәт ойошмаһы расчет иҫәбенә күсереләсәк. Акцияла Башҡортостан Республикаһының МТС һәм "Башселл" операторҙары абоненттары ҡатнаша ала. Акцияның SMS- провайдеры булып Promosms компанияһы сығыш яһай.\nӘммә айырыуса һаҡ граждандар, аҡса адресатҡа барып етер микән, тип шикләнә. Был һорауға БР Хәрби комиссариатының әхлаҡи-психологик һәм мәғлүмәт эше бүлеге начальнигы Илдар Юлушев яуап бирә.\n- Әлбиттә, бөтә алынған аҡсалар Башҡортостан ветерандар ойошмаһы иҫәбенә күсереләсәк. Беҙ 88888 номерына килгән һәр SMS өсөн отчет бирәсәкбеҙ. Бындай акцияны беҙ тәүге тапҡыр ойошторабыҙ, шуға күрә беҙҙе яҡлап сыҡҡан кәрәҙле элемтә операторҙарына ҙур рәхмәтебеҙҙе белдерәбеҙ.\n- Яҡынса һөҙөмтәләр бармы - расчет иҫәбенә күпме сумма күсте икән?\n- Юҡ, был һан SMS-марафон тамамланғас ҡына, 9 майҙан һуң билдәле буласаҡ.\n- Шәхсән һеҙ үҙегеҙ 88888 номерына SMS ебәрҙегеҙме һуң?\n- Әлбиттә, һәм бер тапҡыр ғына түгел. Хәйриә акцияһы тамамланған көнгә тиклем мин генә түгел, БР Хәрби комиссариатының бөтә хеҙмәткәрҙәре лә SMS оҙатасаҡ әле.\nЕңеүҙең 63 йыллығын байрам итеүгә әҙерләнеүгә һәм уны үткәреүгә коммерция структуралары ла йәлеп ителгән, улар ветерандарҙы бөтә кәрәкле нәмәләр - дарыуҙар һәм аҙыҡ-түлек тауарҙары менән тәьмин итеү буйынса ярҙам күрһәтәсәк. Акцияны халыҡты хеҙмәтләндереү менән шөғөлләнеүсе фирмалар ҙа яҡлап сыҡты. Улар 9 майҙа льготалы йәки бушлай социаль- көнкүреш хеҙмәттәре күрһәтәсәк.\nАкция 9 майҙа "Сихри донъя" паркында ҙур байрам концерты менән тамамланасаҡ. Бында бер нисә майҙансыҡ эшләйәсәк: хәрби техника күргәҙмәһе, ялан кухняһы, бейеү майҙансығы, уйындар һәм ярыштар өсөн майҙансыҡ, ижади коллективтар сығыш яһаясаҡ концерт майҙансығы. Паркка килеүселәр өсөн хәрби тынлы оркестр уйнаясаҡ.


“Матур итеп донъя көттөк...” » Башҡортостан гәзите | Газета Башкортостан на башкирском языке официальный сайт\nБашҡортостан гәзите » Шәхестәр » “Матур итеп донъя көттөк...”\n“Матур итеп донъя көттөк...” 27.04.2018 // Шәхестәр\nФән Исхаҡов. Заманында был исем уңғанлыҡ, тырышлыҡ символы булып Ҡырмыҫҡалы районы сиктәрен үткәйне. Тыуған районында иһә уны белмәгән, ишетмәгән кеше һирәк булды. Бына мин уның йорто ҡаршыһында. Мөһабәт өй әллә ҡайҙан үҙенә саҡырып тора. Һәр бер семәре, һәр биҙәге уңған, оҫта хужа ҡулдарының йылылығын һаҡлай. Бына ҡапҡа...\nҠапҡа. Был йәһәттән Ҡырмыҫҡалыла үҙенә күрә бер риүәйәт тә йәшәй. Имеш, райкомдың беренсе секретары Волик кеше тураһында белгеһе килһә, колхоз рәйесенә берәйһен һайлап ҡуйырға булһа, иң тәү ситтән генә уның кәртә-ҡураһын, ҡапҡаһын ҡарап китер булған. Әгәр ҡоймаһы төҙөк, ҡапҡаһы яҡшы икән — тырыш кеше, ҙур хужалығын да алып барасаҡ. Әгәр ҙә инде ҡыйшайып бөткән ҡапҡа, емерек кәртә икән — үҙ хужалығын тота алмаған бәндә ҙурыһын да һөйрәй алмаясаҡ.\nБынан бер нисә йыл элек фанилыҡтан баҡыйлыҡҡа күсһә лә, Фән ағай ҡалдырған донъя төҙөк, бөтөн, һәр нәмә үҙ урынында. Ҡасандыр районда “Өлгөлө йорт” исеменә лайыҡ булған ҡаралтыһы ла, әйтерһең, хужаһы сәй эсергә генә инеп киткән, шул көйө: мунсаһы, башҡа ҡаралтыһы оҫтаның балта аҫтынан ғына сыҡҡандай.\nЭргәлә тағы бер өй. Ғүмерендә ике йорт күтәргән хужа. Әле ғүмер иткәндең ҡырындағыһын “иҫке йорт” тиҙәр. Хәйер, уныһы ла шаҡтай. Бында — Исхаҡовтарҙың төп йорто урыны. Ошонда ҡасандыр аталары Ғәйнетдин һалған, ауылда берҙән-бер ҡалай башлы өй булған. Ҡарайым да ҡустыһы Фәнис ағай һөйләгәндәр иҫкә төшә.\n— Инәйем беҙҙе мәңгегә ҡалдырып киткәс, беҙ абзыйым менән икәү иң яҡын кешеләр булып тороп ҡалдыҡ. Миңә алты, уға ун бер йәш ине ул ваҡытта. 1944 йыл — һуғыш бара. Инәйемдең бер туған ағаһы Хөрмәтулла бабайым 112-се Башҡорт кавалерия дивизияһында. Шул ваҡыттан алып тигәндән мин үҙ яҙмышым менән киткәнмен, абзыйым – үҙенең яҙмышы менән, — тип етемлектең бар михнәттәре башын хәтерләй Фәнис ағай. — Шулай ҙа 1948 йылдың башына тиклем, бабайымдың ҡатыны Зөләйха әбейем беҙҙе ҡарарға алып, шунда йәшәнек...\nИсхаҡовтарҙың бала сағы тураһында яҙғанда ошоно ғына ҡағыҙға төшөргө килә: һуғыштың әсе һурпаһын етерлек эсәләр, күрәсәген күрәләр. Ауылдан-ауылға йөрөп ҡабым ризыҡ һорашалар, ләкин икеһе лә кешелек сифатын юғалтмай. Яҙмыш икеһен ике яҡҡа ташлай: Фәнде ФЗО-ға алып китәләр, Фәнис балалар йортонда тәрбиәләнә. Һуңынан башҡорт егеттәре араһында бокс буйынса беренсе спорт мастеры була, техник фәндәр кандидаты, илдә газ өлкәһендә, республикала юғары вазифалар биләй.\n— Ауыл тарта бит ул. Ниндәй генә йәштә булмаһын, сабыймы ул, үҫмерме, өлгөргән кешеме, ҡартмы — барыбер тыуған ергә тарта. Абзыйым ФЗО-ны бөтөргәс, тегенән ҡасҡан. Силәбе өлкәһенән Ырымбур аша йәйәүләп ҡайтҡан. Бөтәһе биш-алты йөҙ километр юл үткән. Поезд булған ерҙә “товарняк”ка ултырған, аҙаҡ тағы Ырымбурҙан Стәрлегә саҡлы атлаған. Аҙаҡ тағы — поезд. 1948 йылда ҡайтҡан да колхоз эшендә көн күрә башлаған. Ун алтыһы ла тулмаған булған, — ти Фәнис ағай.\nФән ағайҙың донъяһы, уның колхоз эшендә генә түгел, үҙ хужалығында ла тырыш булғанлығы тураһында ҡустыһы һөйләгәндәре буйынса таныш инем.\n— Абзыйым ауылда бик абруйлы кеше булды. Йорт һалды. Бер генә түгел, икене һалды. Беренсеһенә Белорет яҡтарынан бүрәнәләр ташыны. Бер үҙең генә йорт һалып булмай, өмә менән күтәрҙеләр. Аҙаҡ ҙу-ур итеп элекке өй эргәһенә тағы берҙе һалды. Йорт, хужалыҡ буйынса район конкурсында беренсе урынды алғайны. Районда шәхси хужалығы өсөн беренсе урын биргәс, барыһы ла аңлашыла инде: ниндәй йорт та, ниндәй ҡаралты, баҡса, мунса, аҙбар... — тип һөйләгәйне Фәнис ағай.\nФәнис ағай гелән Раухана еңгәһен хөрмәт менән иҫкә ала. Уның оло йөрәкле кеше икәнен осрашып, аҙ ғына аралашып, хәтирәләренә төшөп киткәндә лә аңлайһың. Тиктормаҫ, уңған хужабикәнең өйө бөхтә итеп йыйыштырылған, өй түрендә Фән ағай менән икеһенең ҙурайтылған һүрәте эленгән. Әйтерһең, майлы буяуҙар менән рәссам ҡылҡәләме аҫтынан — мольберттан яңы ғына алынған. Өҫтәлдә — ағай иҫән саҡта үҙе яҙғылаған иҫтәлектәр дәфтәре, ғаиләләре хаҡында баҫылған гәзит-журналдарҙан киҫеп алынған ҡағыҙҙар һалынған папкалар. Килеүемдең сәбәбен әйткәс тә, һөйләшеүгә күстек. Ихлас, матур итеп Табын ырыуы телендә табын түрендә һөйләштек.\n— Юҡлыҡ, аслыҡ саҡ. Фәнгә ун һигеҙ йәш тә тулмағайны, миңә тулғайны. Күрше генә йәшәгәндәр инәйем менән. Фәндең атай-инәһе үлгән һуғыш ваҡытында, Фәнис менән икәүләп етем ҡалғандар. Инәһе менән бер туған бабаһы контузия алып ҡайтҡан. Инәйем менән һөйләшеп, Фәндең өйө бар, һыйыры бар, шулар торһон тип, икебеҙҙе өйләндереп, шул өйҙә тоттолар. Фәндең өйө тороп ҡалған инте анта, буш өй. Илленсе йылда, аслыҡ ваҡытта, беҙҙе өйләндереп, шулай йәшәттеләр. Алар ярҙам итте — бабайым, инәйем менән. Фәндең ата-инәһе инәйем менән күрше торған. Икәүләп тороп киттек, ике яҡтан да бала шикелле ҡаранылар, — тип хәтер төйөнөн сисә Раухана апай. — Армияға 51-се йылда алып киттеләр. Бала-саға булманы. Мин шул өйҙә тороп ҡалдым. Өс йыл йөрөнө. Бер һыйыры менән, бер өйөн ҡарауыллап ултырҙым. Әле булһа, торор ҡыҙҙар...\nОлолар менән һөйләшкәндә шуға иғтибар итәһең: улар үҙҙәренең хәтирәләренә генә бирелеп ҡалмай, бөгөнгөһө менән сағыштырып, һығымта ла яһаусан. Раухана апайҙың һуңғы һүҙҙәре лә уйландыра. Ысынлап та, өс йыл буйына иренә тоғро булып көтөр өсөн дә, донъяһын алып барыу өсөн дә ниндәй рухи көс кәрәк! Ә бит яңғыҙыңа һыйыр аҫрау ҙа еңелдән булмаған. Етмәһә, һалам, бесән әҙерләүҙән тыш, ҡараған малыңдан да продналогка ҡырҡ килограмм ит, йомортҡа, йөҙ литрҙан ашыу һөт тапшырырға тейешһең. Ҡырҡ кило ит — бер быҙау тигән һүҙ.\n— Элеккене һөйләһәм, әкиәт, тиерҙәр. Ышанмаҫлыҡ хәл. Фән армияла саҡта быҙауымды иткә бирһәм, һөтөн йәй буйына һалам. Әбизәтелнә түләргә кәрәк налогты. Тағы йомортҡа бирәм. Шунан бер ваҡыт һыйыр быҙауламаны ла, иткә түләп булманы. Минең һыйырҙы алырға килгәндәр. Ярай силсәүит рәйесе килде лә: “Ире армияла, һыйырына теймәгеҙ”, — тип, алдыртманы. Шулай һыйыр тороп ҡалды, — тип хәтерләй Раухана апай.\nФән ағаһы ФЗО-нан, Фәнис Мәҡсүт балалар йортонан ҡасып ҡайтҡас осрашып, бергә аҙыраҡ булғандан һуң, юлдары тағы айырылыша. Ошонан алып ағай кеше туғаны тураһында бер ни белмәй. Етмәһә, ауылда Фәнистең үлеүе хаҡында хәбәр ҙә тарала.\n— Мин барғанда, Фән: “Фәнис туғаным юҡ, үлер инде, юҡ, әллә ҡайҙа”, — тип илай торғайны. Армияға киткәс, тегенән хат яҙған: “Туғанымды детдомдан эҙләп таптым, йәйге каникулға барып алығыҙ” тип. Хәҙер паспорт та юҡ, аҡса ла юҡ, ул ваҡытта өҫтә йүнле кейем дә юҡ. Калуш, башалтай кейеп, инәйем мине Өфөгә алып китте. Элек Өфөгә май һатырға йөрөгән булғандар иптәштәре менән. Һыйыры бар ине. Мин, ете класс бөткән кеше, бер нәмә лә белмәйем, урыҫса ла белмәйем. Инәйем Өфөлә йөҙәр грамлап майын һатты ла мине детдомға алып китте. Барһаҡ, директор ҡатын: “Мин һеҙгә бала бирмәйем”, — ти. Беҙҙең паспорт та, бер нәмә лә юҡ бит. Беҙ өсәүбеҙ — инәйем, мин, ауылдан бер апай. Шунан директор Фәнисте алып сыҡты. “Һин был кешеләрҙе таныйһыңмы?” — тип һорай. Мине танымай, теге апайҙы танымай. Инәйемде таный. “Күрше әбей миңә әпәй бирә торғайны”, — ти. Инәйем трактористарҙы ашатҡан, биргәндер инде. Ана шунан ғына ҡайтарҙы. Исмаһам, абзыһының хатын килтерәһең аны, ти. Ауылға ҡайтҡас, ауылды таный, әй, шатлана инде. Шулай итеп, каникул булһа, барып алдыҡ. Минең бүтән туғандарым юҡ, үҙем генә бит...\nФән Исхаҡовтың хеҙмәт юлы менән тормош юлын айырым-айырым бәйән итһәң дә, үрелдереп яҙһаң да була. Улар — бер-береһенән айырылғыһыҙ төшөнсә. Ғөмүмән, кеше яҙмышы хеҙмәт менән бәйләнгән, шуға айырып ҡарау мөмкин түгел һымаҡ. Бигерәк тә бар бәхетен эштән күргән, ғаиләһенә ашҡынып ҡайтҡан кеше өсөн. Фән Исхаҡовтың эшендәге уңыштары тураһында район, республика баҫмаларында бик күп яҙҙылар. Шуларҙың береһенән – данлыҡлы яҡташыбыҙ Тимерғәле ағай Килмөхәмәтовтың ағалы-ҡустылы Исхаҡовтар тураһындағы очерктан өҙөк килтерге килә. Унда автор Фән ағайҙың хеҙмәттәге уңыштарын тос ҡына итеп бер-ике абзацҡа һыйҙыра алған.\n“...Ауылдаштары өсөн ул иң тәүҙә — уңғанлыҡ, фиҙакәр хеҙмәт өлгөһө. Хеҙмәт юлын ул тракторсы булып башлай. Ун биш йыл “ДТ-74” тракторында, 20 — 30 йыл “ДТ-54”, “Беларусь” тракторҙарында эшләй. Ул үҙе былай ти: “Һикһән йыл ғүмеремдең иң күп өлөшө тракторҙа үтте”. Уның тракторсы стажы — 45 йыл.\nФән уҙамандың иң “йондоҙ”ло сағы — “Беларусь”та кукуруз үҫтергән йылдар. Бер-бер артлы ошондай ҡаҙаныштарға өлгәшә: 1973 йыл — 580 центнер (бер гектарҙан), 1974 йыл 600 центнер уңыш ала. Ошо уңайҙан Хеҙмәт Ҡыҙыл Байраҡ ордены менән наградлана. СССР Халыҡ хужалығы ҡаҙаныштары күргәҙмәһендә (ВДНХ) ике миҙалға (алтын һәм көмөш) лайыҡ була.\nРайондың кукуруз үҫтереүсе ике механизаторы — Фән Исхаҡов менән Жәүит Мәүлетов Башҡортостанда 60-сы йылдарҙа иң юғары ҡаҙаныштарға өлгәшә. Был хаҡта республика, Мәскәү матбуғаттарында ла күп яҙҙылар, күп һөйләнеләр. Райондаштар уларға Социалистик Хеҙмәт Геройы исеме бирелеүен көткәйне...”\nӘлбиттә, һәр эштең ваҡытында баһаланыуы зарур. Ниндәйҙер сәбәптәр табылып, Герой исеме рәсми рәүештә бирелмәгән икән — Фән Исхаҡов һис бошонмай. Ғөмүмән, Исхаҡовтар — ниндәйҙер “ялтырауыҡтар”ға иҫтәре китмәй торған нәҫел. Улар өсөн ғәҙәти йәшәү ҡағиҙәһе булып иң алдан эшһөйәрлек, тырышлыҡ үә намыҫ йөрөй. Шуға ла Фән үҙенә оло исем — райондың почетлы гражданы исеме бирелеүен мәртәбә һанай. Тимәк, район кимәлендә таныйҙар, ауылында, хужалығында хөрмәт итәләр. Етем ҡалып, кеше араһында, ауылдаштарының ярҙамын тойоп үҫкәнгәме, ул барыһын туғандай күрә. Ауылында иң беренселәрҙән булып машина — “Жигули” һатып ала. Был “копейка” барыһыныҡына әйләнә: ашығыс ярҙам күрһәтеүсе “скорый” ҙа шул, йомош-юлға барып ҡайтырға ла ошо машина. Береһенең дә йомошон кире ҡаҡмай: дауаханаға алып китә, роддомдан бәпәйҙәр алып ҡайта. Шуға ауылдаштары ла уның урынын түрҙән билдәләй — гелән ҡунаҡҡа, ҡөрьән ашына саҡырып тора.\nИр кеше үҙ ғүмерендә балалар үҫтереп, ағас ултыртырға, өй һалырға тейеш. Фән ағай ике өй һала. Алда был турала бер аҙ әйтһәм дә, Раухана апай һөйләгәндәрен дә теркәге килә.\n— Беренсе өйҙө һалғанда Архангел районы урманында колхозға тракторҙа бүрәнә сығарып йөрөнөләр. Шунан алып ҡайтып күтәрҙе. Һал яһап ағасты ағыҙҙыҡ, ти торғайны Фән. Балалар анта үҫте инде ул. Быныһын һалыр алдынан, өй һалам да өй һалам, ти. Мин иһә, һалмайыҡ, тегеһе ярар, тим. Тәки һалды. Әллә ҡайҙарға юллап йөрөп, ошо өйҙө һалды. Ҡартайып бөткәс, алтмышҡа кергәндә. Эшкә бик уңған ине бит ул, — тип һөйләй Раухана апай.\nҺүҙгә Әлфиә ҡыҙҙары ҡушыла.\n— “1990 йылдың 15 апрелендә күтәрҙек” тип яҙып ҡуйған бына, — тип дәфтәр битен күрһәтә. — Әтәйем үҙе минән яҙҙырып ҡуйҙы. Кемдәр өмәлә ҡатнашҡан — вис.\nҺәр кемдең изгелеген теркәп, балаларына яҙҙырып ҡалдыра Фән ағай. Әйтерһең, васыят әйтә — кешеләрҙең изгелеген онотмағыҙ, был ҙур, йылы йортҡа улар ҙа үҙҙәренең күңел йылыһын һалған. Фәнис ағай әйткән һүҙҙәр иҫкә төшә: “Абзыйым барыһын хәстәрләп, донъяһын бөтәйтеп, төпләп китеп барҙы...” Ысынлап та, ҡайҙа ҡараш ташлама — һәр ерҙә хужаның тырышлығы салына. Шул уҡ ваҡытта балаларының ярҙамы ла. Һәр береһе үҫә бара, ҡул араһына инеп, ярҙам да итә башлайҙар. Иң мөһиме — үҙ донъяларын ҡоралар, гөрләтеп йәшәйҙәр. Өлкән улдары Флүр ғүмер буйы Өфө моторҙар заводында эшләй. Әлфиә — уҡытыусы, балаларға башланғыс белем бирә. Фәрзәнә — бухгалтер. Фәнил тәүҙә Өфөлә техникум, һуңынан Мәскәүҙә юл институтын тамамлай. Ҡырмыҫҡалы юл төҙөүселәр идаралығында мастер булып эш башлаһа, хәҙер инде байтаҡ йылдар идаралыҡҡа етәкселек итә. Илдар — шәхси эшҡыуар. Бар балаһына ла юғары белем бирергә, уҡытырға тырышалар. Фән ағай гелән: “Үҙем уҡый алманым, һеҙҙе уҡытасаҡмын”, — тип әйтер булған. Был йәһәттән ҡустыһы Фәнис ағайҙың да ярҙамы ҙур.\nҒүмерен ергә бағышлаған, тимер атын һис бер нәмәгә алмаштырмаған Фән ағай хаҡлы ялға сыҡҡас та тик тормай — ауылдаштары, пай ерҙәре хәстәре менән йәшәй. Был турала бөгөн дә хөрмәтләп иҫкә алалар.\n— Мәсеткә йөрөнө, зыяратты тәрбиәләшергә ярҙам итте. Бабай үлгәс: “Әй, бер нәмәһеҙ, етем ҡалған кеүек булдыҡ. Зәрә ҡыйын булды”, — тип әйтәләр ти. Хәҙер Илдар, Фәнил мәсеткә ярҙам итә. Фәнил тәҙрәләр ҡуйҙырҙы, отоплениеһын эшләтергә булышты. Илдар тимерҙән ҡапҡалар эшләткән. Аллаға шөкөр, мәсетте ҡарашалар. Әтәйем шулай ҡушып китте, тиҙәр. Фән үҙе бер кеше тураһында ла алама һөйләмәне, барыһын да туғандай итеп күрҙе, — тип һөйләй Раухана апай.\n— Һуңға табан Ҡарлыман ауылы ерҙәре өсөн борсолдо. Әрәм-шәрәм булып ята тип, сходтарға йөрөнө. Йәне көйҙө, — ти ҡыҙы Әлфиә. — Ныҡ ҡайғырҙы. Кеше эшһеҙ ҡала, ерһеҙ ҡала, тине...\nОшонда ла Фән ағайҙың ниндәй оло йөрәкле кеше икәне күренә. Ғүмеренең һуңына саҡлы ауылының киләсәге өсөн борсолоп йәшәй. Ауылдаштарына аҙ ғына ярҙамы тейһә лә сабыйҙай шатлана.\n— Фән ағайым физик яҡтан бик көслө була торғайны. Нисектер беҙҙең ҡартатай яғынан зат шулайыраҡ. Ҡартатайым Өфөгә баҙарға йөрөгән. Ҡышын бит юл тар, бер сана юлы бит инде. Ҡаршыға килеп, юл бирмәһәләр, атынан төшөп, тегенең атын йығып, санаһын ситкә күсерер булған. Шунан һуң, бер аҙ барғас, кире торғоҙошҡан. Абзыйым да шулай көслө ине.\nАбзыйым — райондың почетлы гражданы. Пенсияла ятҡанда зыяратты, мәсетте ҡараны. Ер тураһында ҡайғыртып йөрөнө. Йәмәғәт эштәрендә гел ҡатнашты. Абзыйым һикһән берҙе үтеп, ярты йылдан һуң ҡапыл ғына аранан китте. Мин күҙҙе асып йомоп та өлгөрмәнем, тигәндәй. Көслө кеше — аяҡҡа баҫыр, тинем. Нишләйһең, шундай хәл килеп сыҡты инде... — тип һөйләй Фәнис ағай.\nФән ағай Исхаҡов һәм уның ғаиләһе тураһында бик күпте яҙып булыр ине. Әле ҡағыҙға төшөргәндәре лә уның ниндәй кеше булғанлығын күҙ алдына баҫтыра. Яҙмамды Раухана апай һүҙҙәре менән тамамлағы килә:\n— Һин матур, мин матур, тип өйләнешмәһәк тә, матур итеп донъя көттөк, балалар үҫтерҙек. Үҙҙәре тырыш, тәүфиҡлы булды. Бабай баҫыуҙан ҡайтманы — аҡса эшләне, иген икте. Игене ҡәҙерле инде — ашлыҡ бит ул! Аллаға шөкөр, бер ҙә юғалып ҡалманыҡ — тырыштыҡ. Әле бала-саға барға сыҙамай. Мин биш бала менән иллелә пенсияға сыҡтым. Унан һуң ете йыл урамда халыҡтан һөт йыйҙым. Иртәнге дүрттән тороп сығып китәм, ауыр феләктәр күтәреп, фермаға алып барып тапшырам. Элек ауылда ике көтөү була торғайны, әле берәүгә саҡ йыйыла. Шулай тырышҡанбыҙ инде. Балаларҙы уҡытырға ла кәрәк. Тырышмаһаң, булмай. Хәҙер бит күпләп мал аҫрап була. Элек бесән юҡ ине, әле баҫыуы менән сабып ал — һүҙ әйткән кеше юҡ. Илле йәштә, уф, Алла, уф, Алла, тип уфтанып ултыраһығыҙ, эшләһәң, хәрәкәтләнһәң, йөрөйһөң ул, тип әрләйем ҡайһы береһен. Асыуым килеп китә. Эшләһәң, эш бар ул, уф, Алла, тип ултырмағыҙ, тим. Тырышҡаны тырыша инде, биш-алты баш мал аҫрағандары ла бар. Хәҙер рөхсәт бит инде... — ти Раухана апай.\nБик хаҡ, урынлы һүҙҙәр. Иренә ғүмере буйы тоғро булып, уның васыятын йәшәткән, балалары күңеленә һалған ҡатындың, әсәнең һүҙҙәре. Ауылы яҙмышын хәстәрләп ил ағинәһе әйткәне: “Хәрәкәтләнһәң, йөрөйһөң ул. Эшләһәң — эш һәр ваҡыт бар”. Исхаҡовтарҙың тормош ҡануны ошо: намыҫлы бул, тырыш, эшлә. Ҡалғанын Хоҙай алдыңа ҡуйыр...


“Йәшармеецтар булдыҡ беҙ!”\n6 Май 2019, 17:39\nРайон “Йәш армия” ойошмаһының III слеты район мәҙәниәт һарайының фойеһында ҡуйылған күргәҙмәләрҙе ҡарауҙан башланды. Был көндө унда Балалар ижады үҙәгенең (директоры И.П.Шаульская) “Ғафури районының Үлемһеҙ полкы” китабының I томы, “Йәш армия” (етәксеһе А.Р.Миңлебаев) ойошма-һының эшмәкәрлеге, Герой-пионерҙар тураһындағы альбомдар, “Космосҡа юл” йыһан тураһындағы китаптар һәм самолет макеттары күргәҙмәһе менән танышырға була ине.\nШулай уҡ Ҡырмыҫҡалы районының эҙәрмәндәр отрядының (етәксеһе Р.Р.Шаймарҙанов), Стәрлетамаҡ ҡалаһынан “Ватан” хәрби-патриотик берекмәһенең экспонаттары ла уҡыусыларҙа ҙур ҡыҙыҡһыныу уятты. Егеттәр һәм ҡыҙҙар яу яландарынан табылған әйберҙәрҙе ҡараны, заманса атыу ҡоралдары тураһында һорауҙар бирҙе, улар менән фотоға төшөргә лә өлгөрҙө.\nБайрамға ҡунаҡтар: Ауырғазы һәм Ғафури райондары буйынса хәрби комиссар урынбаҫары А.В.Тимербулатов, район хакимиәтенең мобилизация эштәре буйынса баш белгесе, II ранг капитаны В.И.Герасимов, сик һағы ветерандар советы рәйесе Р.Р.Шаймарҙанов, район ветерандар советы рәйесе Э.Ә.Мөлөкова килгәйне.\nКрасноусол, Аҡкүл, Яңғыҙҡайын мәктәптәре уҡыусылары Космонавтика көнөнә һәм Ватан авиацияһы тарихына арналған тест һорауҙарына яуап бирҙе. Тигеҙ сафтарға теҙелгән буласаҡ йәшармеецтарҙы майор А.В.Тимербулатов ҡотлап, “Йәш армия” сафтарына аҡыллы, спортты яратҡан, үҙ иленең тарихын яҡшы белгән, тыуған еренә сикһеҙ һөйөү хистәре менән янған ҡыҙ һәм егеттәрҙең йылдан-йыл күберәк кереүен теләне. “Был көн һеҙҙең хәтерегеҙҙә ғүмерлеккә ҡалыр, биргән антығыҙға тоғро булырһығыҙ, Ватанға фиҙаҡәр хеҙмәт итерһегеҙ, уның геройҙарын онотмаҫһығыҙ, уҡыуҙа һәм спортта алдынғы булырһығыҙ тип ышанам,” - тине ул тәбрикләү һүҙендә. Шулай уҡ ҡотлау һүҙе менән Балалар ижады үҙәге директоры И.П.Шаульская, В.И.Герасимов, Э.Ә.Мө-лөкова, сик һағы ветерандары исеменән Р.Р.Шаймарҙанов сығыш яһаны. Үҫеп килеүсе быуынды илһөйәрлек рухында тәрбиәләүгә күп көс һалған “Йәш армия” берекмәһе етәксеһе А.Миңлебаев район хакимиәтенең Рәхмәт хаты менән бүләкләнде. Ҡотлауҙарҙан һуң йәшармеецтарға түшкә таға торған билдәләр тапшырылды.\nЙәшармеецтар өсөн Балалар ижады үҙәгенең “Эсперанто” бейеү ансамбленең (етәксеһе А.Фәйзуллина), “Вокал” берекмәһенән Аделина Әхмәтйәнованың (етәксеһе Ә.Насирова) сығыштары ҡотлау бүләге булды. Сара һуңында Космонавтика көнөнә арналған тест һөҙөмтәләре иғлан ителде. Уға ярашлы, 1-се урындарға Вадим Игнатьев (Яңғыҙҡайын мәктәбе), Динар Закиров (3-сө мәктәп), Линар Ярмаков (Яңғыҙҡайын) лайыҡ булһа, 2-се урынды Ринат Мәүлитшин (КБГИ), Эмиль Әбделмәнов (3-сө мәктәп) алды.\nБайрам иҫтәлеккә фотоға төшөү менән тамамланды.


Ир-баш ҡатын-муйын - GTRK.TV — Новости Уфы и РБ\nҺуңғы арала киң мәғлүмәт сараларында феминизм тигән һүҙ бик йыш ишетелә башланы. Дәүләт башлыҡтарының рәсми сәфәре барышында ҡаршылыҡ акцияһына сығыу булһынмы, ҡарарҙарға ризаһыҙлыҡ белдереп ярым шәрә урамдан үтеү булһынмы, быларҙың барыһы ла “Фемен” хәрәкәте тарафынан ойошторола. Ҡайһы саҡ сибек кенә ҡатындар алдында хатта мыҡты кәүҙәле полиция хеҙмәткәрҙәре лә көсһөҙ булып сыға. Ҡатын-ҡыҙ донъя тотҡаһымы әллә хоҡуҡтар өсөн көрәшеүсеме? Был һорау хәҙер киң мәғлүмәт сараларында төп мәсьәләгә әйләнә бара. Ни өсөн ҡатын-ҡыҙҙар ир баш, ҡатын муйын тигән тәғлимәтте кире ҡаға һуң? Ни өсөн ҡатын-ҡыҙ көсһөҙ заттан көслөгә әйләнә бара? Ни өсөн ҡатын-ҡыҙҙар көн һайын тиерлек үҙенең көсһөҙ зат түгеллеген раҫларға мәжбүр? Тарихҡа күҙ һалһаң, феминизм хәрәкәте элек-электән үк булған, ти социолог Ильгиз Солтанморатов. Социологик тикшереүҙәргә ҡарағанда, ҡатын-ҡыҙҙар феминизм хәрәкәтенең ыңғай яҡтары күберәк, тип иҫәпләй. Гүзәл заттарҙың хоҡуғын яҡларға ла тап ошо йүнәлеш ярҙам итә.Башҡортта таяҡ ике яҡлы тигән мәҡәл бар. Йәғни, феминизмдың да кире яҡтары бихисап. Тарихсылар әйтеүенсә, феминизм яҡынса ике йөҙ элек барлыҡҡа килгән. Был йүнәлештең бер-нисә этабы ла бар.Тарихи мәғлүмәттәр буйынса феминизм өс этабтан тора. 1-се этабы егерменсе быуаттың егерменсе йылдарына тура килә. Ҡатын-ҡыҙҙар тауыш биреү хоҡуғына эйә була. Һайлауларҙа иң беренселәрҙән Яңы Зеландия, Австралия,Финляндия, Норвегия, Дания һәм Исландия ҡатындары ҡатнаша.2-се этабы ошо уҡ быуаттың 60-cы йылдары. Тап ошо осорҙа ҡатын-ҡыҙҙар ғаиләлә ир менән ҡатындың тигеҙ булыуы өсөн көрәшә, карьера эшләүгә хоҡуҡтары барлығын да дәлилләй. Гүзәл заттарҙың кейемдәре араһында салбар-джинсалар ҙа барлыҡҡа килә.3-сө этап егерменсе быуаттың 90-сы йылдары. Был ваҡытта иһә ҡатындар власҡа килә. Бейек күтәрмәле аяҡ кейемдәре, сағыу макияж. Башҡортостанда феминизм хәрәкәтенә нигеҙ һалыусыларҙың береһе- Рабиға Ҡушаева. Ул башҡорт ҡатын-ҡыҙҙары өсөн тәүге „Азат ҡатын„ газетаһын ойоштороусы, сәйәсмән, мәғрифәтсе, 1917 йылда Ырымбурҙа башҡорттарҙың сьезында ҡатын-ҡыҙ мәсьәләһен күтәреп сыға. Йыйында күп ҡатынлылыҡҡа ҡаршы, теләгән кешеңә кейәүгә сығыу, айырылыу хоҡуғын булдырыу талаптары ҡуйыла.Тарихсылар әйтеүенсә, был йүнәлештең идеяһы һәйбәт булған һәм феминист ҡатын-ҡыҙҙар бик күпте яулай алған. Шулай ҙа ҡатын-ҡыҙҙың төп роле әсә булыу һәм ғаилә усағын һүндермәү, ти Илгиз Солтанморатов… Ир һүҙенә ҡаршы килмәү, әсә булыу, бала бағыу. Был мосолман ҡатын-ҡыҙҙарына тәбиғәттән бирелгән. Ян-ял ҡуптарыу һәм кемдең өҫтөнөрәк булыуын асыҡларға тырышыу динебеҙгә бөтөнләй зас түгел. Мосолман ҡанундары буйынса ҡатын-ҡыҙҙарҙың үҙ эшен асыуы, иренең етәксеһе булыу һәм унан күберәк аҡса эшләп ғаиләне матди яҡтан тәъмин итеүе һис тә насар түгел, ти Башҡортостан мосолманадыр диниә назаратынан Айнур Арыҫланов. Ғәҙәттә матур, сибәр һәм үҙҙәрен үтә аҡыллы, тип иҫәпләгән, шул арҡала кейәүгә сыға алмаған ханымдар был хәрәкәтте үҙ итә, тигән ҡараш та йәшәп килә.Ҡатын-ҡыҙ башҡорт йәмғиәтенең тормошонда элек-электән мөһим роль уйнаған. ХХ быуат башында ҡатындарҙың һәр яҡтан да ирҙәр менән тиң булыуын арҙаҡлы фәйләсүф Ризаитдин Фәхретдин таныған. Әлбиттә был хаҡта бик оҙаҡ бәхәсләшергә, кемдеңдер дөрөҫлөгөн дәлилләргә йә булмаһа инҡар итергә мөмкин. Тик ҡатын-ҡыҙҙың үҙ аллы, көслө шәхес булырға ынтылыуы хәҙер инде бер кемгә лә сер түгел.


Алтай крайында башҡорт кейеҙе күргәҙмәһе үтте - kurultai.ru\nБашҡорт биҙәүестәреЯңылыҡтарМәҙәниәтҠоролтай тауышыКалендарь Кейеҙ баҫыуБашҡорт милли кейемеБашҡорт йолаларыВладимирАлтайСибайРФ башкорттары\nАлтай крайында башҡорт кейеҙе күргәҙмәһе үтте\nОшо көндәрҙә Алтай крайының Рәсәй-немец йортонда “Башҡортостан кейеҙе” күргәҙмәһенең эше йомғаҡланды. Ул 26 октябрҙән алып эшләне һәм байтаҡ тамашасыларҙы ҡабул итеп өлгөрҙө.\nКүргәҙмәлә Нефтекама, Өфө, Стәрлетамаҡ һәм Октябрьский ҡалаларынан 17 оҫтаның ҡул эштәре күрһәтелде. Улар араһында боронғоса технологияға таянып кейеҙҙән баҫылған биҙәкле панно, һындар, өҫкө һәм баш кейеме булды.\nПрограмманың аҙаҡҡы көнөндә күргәҙмә ҡунаҡтары “Уралым” Башҡорт мәҙәниәте клубы ағзаһы Рифат Бүләковтың ҡурайҙа уйнағанын да тыңлай алды.\n«Беҙҙең төбәктә ошондай сараның үткәненә бик шатмын. Тағы ла бер ҡыуаныс сәбәбе—күргәҙмәнең бай эстәлеге. Бында Башҡортостандың бөтә тарафтарынан да оҫтабикәләрҙең эштәре тупланған. Кейеҙ—ул тиңе булмаған туҡыма, ҡышын йылыта, йәйен эҫенән һаҡлай. Уҙған быуатта кейеҙ баҫыу кәсебе юҡҡа сыға яҙып, бөгөнгө көндә ҡабаттан тергеҙелә. Һәм бөгөнгө көндә уның менән шөғөлләнгән бөтә оҫталарға ла мин рәхмәтемде белдерәм. Этнограф булараҡ, боронғо йолаларҙың заманса ҡараш менән ҡатышыуын күреп, мин оло кинәнес кисерәм»,- тип белдерҙе “Уралым” клубы етәксеһе Тимур Әйүпов.\nТимур Әйүпов күргәҙмәгә килеүселәр иғтибарына үҙе телдән руссаға тәржемә итеп “Донъяның аҡ кейеҙе” документаль фильмын тәҡдим итте.\n«Беҙ бында халыҡ ижадының иң матур сағылышын күрәбеҙ. Был әҫәрҙәрҙә ҡул оҫталығы ла, милли йолаларҙы заманса күренешкә әйләндергән зауыҡ та күренә. Башҡорт сәнғәтенә, милли мәҙәниәтенә беҙҙе сорнап алыуға өлгәшкән оҫталарға оло рәхмәтебеҙҙе белдерәбеҙ»,- тине күргәҙмәне йомғаҡлау тантанаһында Алтай крайы Хөкүмәтенең эске сәйәсәт буйынса департамент хеҙмәткәре Оксана Ноянзина.


Бейеү аша донъяны асыу » Башҡортостан гәзите\n"Башҡортостан гәзите" » Мәҙәниәт һәм әҙәбиәт » Бейеү аша донъяны асыу\nБейеү аша донъяны асыу 23.01.2015 // Мәҙәниәт һәм әҙәбиәт\nБына инде апаруҡ ваҡыт ҙур ҡыҙыҡһыныу менән бер бейеүсенең сығышын күҙәтеп барам. Һәр бер хәрәкәте, һәр ишараһы үҙ. Ул сәхнәгә сыҡҡанда бар тирә-яҡ йәнләнеп, тоҡанып киткәндәй тойола. “Башҡорт йөрәге”, “Байыҡ” кеүек фестивалдәрҙә лә тамашасы һөйөүен яуланы. Ниһайәт, уның менән яҡындан танышырға форсат сыҡты. Нефтекама филармонияһының “Түңгәүер” бейеү ансамбле етәксеһе, Башҡортостандың атҡаҙанған артисы Юнир Ноғоманов хаҡында һүҙем. Башҡорт, татар, урыҫ, мари, сиған бейеүҙәрен нисек оҫта башҡара ул! Риф Ғәбитовтың “Еҙ үксә”, “Көтөүсе” әҫәрҙәре тап уның өсөн генә һалынған төҫлө. Бейеү сәнғәтенең таланты менән әңгәмәбеҙ ҙә һайлаған юлы хаҡында һөйләшеүҙән башланды.\n– Тәүге тапҡыр ҡасан сәхнәгә сыҡтың, Юнир?\n– Аныҡ ҡына әйтә лә алмайым, сөнки үҙемде белә башлағанда бейей инем инде. Шунан бер мәл башҡорт теле уҡытыусыһы Наза Хәлим ҡыҙы Сәғитдинова, әйҙә, “Ҡарабай”ҙы бейе әле, тип минең эсемдәге ялҡынды тышҡа сығарырға ирек бирҙе. Алты йәш тирәһе булғандыр ул саҡ. Элегерәк халыҡ бик дәртле ине бит. Сығышым менән мин Архангел районының Ҡыҙғы ауылынан. Күрше Уҫаҡлыға концерт ҡуйырға “ДТ” тракторына ултырып баралар. Әсәйем Әлфирә Усман ҡыҙы Ноғоманова йырлай, атайым Ғаяз Сәмсетдин улы сығыштарҙы иғлан итә, мин бейейем. Мәктәпкә лә шунда йөрөп уҡыныҡ, бик күңелле йылдар булған тип хәтерләйем ул мәлдәрҙе. Шунан бер көндө әсәй, Өфөнән килгәндәр, хореография училищеһына балалар һайлайҙар икән, ти. Йөрәгем дарҫлап тибә башланы, һиҙеп торам, был минең юлым асылыр мәл.\nИмтихандарҙы тапшырып, бейеп күрһәтеп, уҡырға инеп тә киттем. Тик... уҡый ғына башлағайныҡ, бына һағындыра бит! Ҡайтҡы килә, тәүге йылдары иланым, әсәйемдең ҡеүәтләүе лә ярҙам иткәндер, тим, сөнки уҡыуҙы ташлап ҡайтҡан булһам, бөгөн бик үкенер инем. Хәйҙәр ағайым хәлемде белешеп йөрөнө, тәмлекәстәр алып килә күстәнәскә, шулай алданып, бейергә өйрәнәм тип, торараҡ ваҡыттың үткәне лә һиҙелмәй башланы. 1998 йылда училищены тамамлап, яҙмышымды бейеү менән бәйләнем.\n– Нимә ул һинең өсөн бейеү?\n– Бейеү – минең өсөн барыһы ла. Бейеү – ул мин үҙем! Донъяға ҡарашым, башҡаларға бейеү сәнғәте аша үҙемдең йәшәү формулаһын тәҡдим итеүем! Әйткәндәй, әрмелә лә Мәскәү өлкәһенең Одинцово ҡалаһындағы “Ҡыҙыл йондоҙ” йыр һәм бейеү ансамбленә эләктем. Бейеү буйынса тәүге уҡытыусым Владимир Шапкиндың техника, бейеү йөкмәткеһе тураһында әйткән кәңәштәре унда үҙ йөҙөмдө табырға ярҙам итте.\nБейеүҙә халыҡсанлыҡ, профессиональ кимәл дә юғары, техника ла яҡшы булырға тейеш. Йәнә лә шуныһы бар: тарихын белмәй тороп, бейеүҙе башҡарыу сәнғәт әҫәренең арҡа һөйәген һындырыуға тиң. Йәне булмай ундай сығыштың. Аңламаған, тоймаған, белмәгән нәмә хаҡында һөйләп буламы? Юҡ, әлбиттә! Башҡарыласаҡ һәр әҫәрҙе ентекләп өйрәнәм, сөнки бейеү аша тамашасы күңеленә һалынаһы фекерем аныҡ һәм балҡышлы булырға тейеш.\n– Нефтекамаға нисек барып сыҡтың?\n– Р. Нуриев исемендәге хореография училищеһы директоры элегерәк Әхәт ағай Фәсхетдинов ине. Шунан ул Нефтекама филармонияһына эшкә күсте. Бер мәл күрешкәндә, бейеү ансамбле асыласаҡ, тине һәм эшкә саҡырҙы. Училищела бергә уҡыған егеттәр Данил Вавилов, Ренат Хәсәнов һәм мин шулай итеп күстек тә киттек. 1998 йылда Рифҡәт ағай Саттаров унда “Түңгәүер” бейеү ансамблен ойошторғайны. 2010 йылдан коллективҡа етәкселек итә башланым. Хәҙер Нефтекамаға шул тиклем өйрәнгәнмен, атай менән әсәй ҙә юлға туҙан төшөргәне юҡ. Башҡорт дәүләт университетының Нефтекама филиалында уҡып йөрөгәндә Рузиләмде осраттым. Улыбыҙ Ислам да ошонда тыуҙы. Күңелем менән бик эҫендем мин был ҡалаға. Эшемдә таяныс һәм ышаныс тоям. “Түңгәүер”ҙән тыш, башҡа ансамблдәрҙә лә йәштәргә бейеү өйрәтәм.\nҒаиләңдә аңлап торһалар, эшеңде күңелеңде биреп башҡарырға була. Атайым менән әсәйем дә һәр саҡ ҡеүәтләп, юлға сыҡһаң, гастролдәрҙә булһаң, ғаиләмә терәк булып торалар. Әйткәндәй, улар Рәсәй Федерацияһында Ғаилә йылының ойоштороу комитеты тарафынан “Үҙ-ара мөхәббәт һәм ышаныс нигеҙендә ҡоролған ғаилә ҡиммәттәренең ныҡлығы өсөн” маҡтау ҡағыҙы менән бүләкләнде. Атай-әсәйемдең үҙ-ара мөнәсәбәте – минең өсөн өлгө! Бер-береһенә булған тойғоларын һаҡлай белгәнгә рәхмәт!\n– Бейемәйенсә йәшәй алыр инеңме?\n– Юҡтыр ул! Аллам һаҡлаһын! Алда әйткәнемсә, бейеү – минең өсөн сәнғәт төрө генә түгел, ә үҙемде эҙләү, табыу юлы. Һөнәремде бик яратам, шуға күрә был өлкәлә камиллашыу өҫтөндә эшләйем, илке-һалҡы мөнәсәбәт күрһәткәнем юҡ бейеүҙәргә! Атлап киткәнсе бейей инең инде, тигәйне бер бабайым миңә. Шуға күрә һуңғы һулышымаса унан айырылмаҫ инем. Барлыҡ уҡытыусыларыма рәхмәт – улар һайлаған юлым дөрөҫ булыуына ышандыра алды, ижади яҡтан үҫтерҙе, өмөт ҡанаттарын ҡуйҙы. Пенсияға киткәс тә балалар менән шөғөлләнеп, бейеү сәнғәтенә йәш быуынды йәлеп итеүгә көс һалыр инем!